2012R0748 — FI — 17.02.2014 — 002.001

Tämä asiakirja on ainoastaan dokumentointitarkoituksiin. Toimielimet eivät vastaa sen sisällöstä.

►B KOMISSION ASETUS (EU) N:o 748/2012, annettu 3 päivänä elokuuta 2012, ilma-alusten ja niihin liittyvien tuotteiden, osien ja laitteiden lentokelpoisuus- ja ympäristösertifiointia sekä suunnittelu- ja tuotanto-organisaatioiden sertifiointia koskevista täytäntöönpanosäännöistä (uudelleenlaadittu) (ETA:n kannalta merkityksellinen teksti) (EYV L 224, 21.8.2012, p.1)

Muutettu:









▼B

KOMISSION ASETUS (EU) N:o 748/2012,

annettu 3 päivänä elokuuta 2012,

ilma-alusten ja niihin liittyvien tuotteiden, osien ja laitteiden lentokelpoisuus- ja ympäristösertifiointia sekä suunnittelu- ja tuotanto-organisaatioiden sertifiointia koskevista täytäntöönpanosäännöistä

(uudelleenlaadittu)

(ETA:n kannalta merkityksellinen teksti)







EUROOPAN KOMISSIO, joka ottaa huomioon Euroopan unionin toiminnasta tehdyn sopimuksen, ottaa huomioon yhteisistä siviili-ilmailua koskevista säännöistä ja Euroopan lentoturvallisuusviraston perustamisesta sekä neuvoston direktiivin 91/670/ETY, asetuksen (EY) N:o 1592/2002 ja direktiivin 2004/36/EY kumoamisesta 20 päivänä helmikuuta 2008 annetun Euroopan parlamentin ja neuvoston asetuksen (EY) N:o 216/2008 ( 1 ) ja erityisesti sen 5 artiklan 5 kohdan ja 6 artiklan 3 kohdan, sekä katsoo seuraavaa: (1) Ilma-alusten ja niihin liittyvien tuotteiden, osien ja laitteiden lentokelpoisuus- ja ympäristöhyväksyntää sekä suunnittelu- ja tuotanto-organisaatioiden hyväksyntää koskevista täytäntöönpanosäännöistä 24 päivänä syyskuuta 2003 annettua komission asetusta (EY) N:o 1702/2003 ( 2 ) on muutettu useita kertoja ja huomattavilta osin ( 3 ). Koska uusia muutoksia tehdään mainittuun asetukseen, se olisi selkeyden vuoksi uudelleenlaadittava. (2) Asetuksessa (EY) N:o 216/2008 vahvistetaan yhteiset keskeiset vaatimukset yhtenäisen ja korkean siviili-ilmailun turvallisuuden ja ympäristönsuojelun tason ylläpitämiseksi. Asetuksessa edellytetään, että komissio hyväksyy tarvittavat täytäntöönpanosäännöt vaatimusten yhdenmukaisen soveltamisen varmistamiseksi. Asetuksella perustetaan Euroopan lentoturvallisuusvirasto, jäljempänä ’virasto’, avustamaan komissiota kyseisten täytäntöönpanosäännösten kehittämisessä. (3) On välttämätöntä vahvistaa yhteiset tekniset vaatimukset ja hallinnolliset menettelyt sen varmistamiseksi, että asetuksen (EY) N:o 216/2008 soveltamisalaan kuuluvat ilmailualan tuotteet, osat ja laitteet täyttävät lentokelpoisuus- ja ympäristönsuojeluvaatimukset. Tällaisissa vaatimuksissa ja menettelyissä olisi täsmennettävä edellytykset, jotka koskevat asianmukaisten todistusten antamista, voimassa pitämistä, muuttamista, tai voimassaolon keskeyttämistä tai peruuttamista. (4) Tuotteiden, osien ja laitteiden suunnitteluun ja tuotantoon osallistuvien organisaatioiden olisi noudatettava tiettyjä teknisiä vaatimuksia osoittaakseen pätevyytensä ja keinonsa velvoitteidensa ja niihin liittyvien erioikeuksiensa täyttämiseen. Komission tehtävänä on vahvistaa toimenpiteet, joissa tällaisten vaatimustenmukaisuustodistusten antamista, voimassa pitämistä, muuttamista, tai voimassaolon keskeyttämistä tai peruuttamista koskevat edellytykset täsmennetään. (5) Vahvistaessaan toimenpiteitä lentokelpoisuutta koskevien yhteisten keskeisten vaatimusten täytäntöön panemiseksi komission on huolehdittava siitä, että ne noudattavat alan viimeisintä kehitystä ja parhaita toimintatapoja, että niissä otetaan huomioon maailmanlaajuinen ilma-aluksiin liittyvä käyttökokemus samoin kuin tieteen ja tekniikan kehitys, ja että niiden avulla on mahdollista välittömästi reagoida todettuihin onnettomuuksien ja vakavien vaaratilanteiden syihin. (6) Ilmailualan tuotteiden, osien ja laitteiden yhteisten lentokelpoisuus- ja ympäristönsuojeluvaatimusten yhdenmukaisen soveltamisen varmistamiseksi jäsenvaltioiden toimivaltaisten viranomaisten ja tarvittaessa viraston on noudatettava yhteisiä menettelyjä arvioidessaan näiden vaatimusten noudattamista. Helpottaakseen säännösten yhdenmukaista soveltamista viraston olisi kehitettävä sertifiointieritelmiä sekä ohjeaineistoa. (7) On välttämätöntä tunnustaa ennen asetuksen (EY) N:o 1702/2003 voimaantuloa annettujen todistusten jatkuva voimassaolo asetuksen (EY) N:o 216/2008 69 artiklan mukaisesti. (8) Yhtenäisen ja korkean ilmailun turvallisuustason ylläpitämiseksi Euroopassa on tarpeen muuttaa ilma-alusten ja niihin liittyvien tuotteiden, osien ja laitteiden sekä suunnittelu- ja tuotanto-organisaatioiden sertifiointia koskevia vaatimuksia ja menettelyjä. Erityisesti on tarpeen vahvistaa tyyppisertifioinnin perusteiden ja ympäristönsuojeluvaatimusten noudattamisen osoittamista koskevat säännöt sekä ottaa käyttöön mahdollisuus valita tyyppitodistusten muutosten osalta myöhemmin annettavien standardien noudattaminen. (9) Apuvoimalaitteet (APU) ovat perusajatukseltaan ja vaativuustasoltaan verrattavissa ilma-alusten moottoreihin, ja joissakin tapauksissa APU:jen suunnittelu perustuukin moottorien suunnitteluun. Sen vuoksi on tarpeen muuttaa APU:jen korjaamista koskevia säännöksiä, jotta voidaan palauttaa johdonmukaisuus suhteessa moottorien korjaamiseen. (10) Moottorikäyttöisiin ilma-aluksiin, joita ei ole luokiteltu vaativiksi, sekä harrasteilma-aluksiin ja niihin liittyviin tuotteisiin, osiin ja laitteisiin sovellettavien toimenpiteiden olisi oltava oikeassa suhteessa niiden yksinkertaiseen suunnitteluun ja toiminnan lajiin. Samalla olisi kuitenkin varmistettava yhtenäisen ja korkean ilmailun turvallisuustason ylläpitäminen Euroopassa. Sen vuoksi on tarpeen muuttaa kyseisten ilma-alusten ja niihin liittyvien tuotteiden, osien ja laitteiden sekä niiden suunnittelu- ja tuotanto-organisaatioiden sertifiointivaatimuksia ja -menettelyjä. Erityisesti eurooppalaisten kevyiden ilma-alusten, jotka painavat alle 2 000 kg (ELA2) tai alle 1 200 kg (ELA1), omistajien osalta olisi otettava käyttöön mahdollisuus hyväksyä eräitä osia, jotka eivät ole turvallisuuden kannalta kriittisiä, asennettaviksi ilman EASA 1 -lomaketta. (11) Virasto on laatinut täytäntöönpanosäännöistä luonnokset ja toimittanut ne komissiolle lausuntoinaan 01/2009 ”Mahdollisuus poiketa lentokelpoisuusmääräyksistä suunnitelmamuutosten tapauksessa”, 02/2009 ”Eurooppalaisiin teknisiin standardeihin (ETSO) liittyvät korjaukset tai suunnitelmamuutokset”, 01/2010 ”Alaluku J DOA” ja 01/2011 ”ELA-menettely” ja ”vakiomuutokset ja -korjaukset” asetuksen (EY) N:o 216/2008 19 artiklan 1 kohdan mukaisesti. (12) Tässä asetuksessa säädetyt toimenpiteet ovat asetuksen (EY) N:o 216/2008 65 artiklan 1 kohdalla perustetun Euroopan lentoturvallisuusviraston komitean lausunnon mukaiset, sekä katsoo seuraavaa: ON HYVÄKSYNYT TÄMÄN ASETUKSEN:







1 artikla

Soveltamisala ja määritelmät

1. Tässä asetuksessa vahvistetaan asetuksen (EY) N:o 216/2008 5 artiklan 5 kohdan ja 6 artiklan 3 kohdan mukaisesti tuotteiden, osien ja laitteiden lentokelpoisuus- ja ympäristösertifiointia koskevat yhteiset tekniset vaatimukset ja hallinnolliset menettelyt ja täsmennetään

a) tyyppitodistusten, rajoitettujen tyyppitodistusten ja lisätyyppitodistusten sekä näiden todistusten muutosten antaminen;

b) lentokelpoisuustodistusten, rajoitettujen lentokelpoisuustodistusten, ilmailulupien ja huoltotodisteiden antaminen;

c) korjaussuunnitelman hyväksyntöjen antaminen;

d) ympäristönsuojeluvaatimusten mukaisuuden osoittaminen;

e) melutodistusten antaminen;

f) tuotteiden, osien ja laitteiden merkitseminen;

g) tiettyjen osien ja laitteiden sertifiointi;

h) suunnittelu- ja tuotanto-organisaatioiden sertifiointi;

i) lentokelpoisuusmääräysten antaminen.

2. Tässä asetuksessa tarkoitetaan:

a) ’JAA:lla’ Euroopan ilmailuviranomaisten yhteistyöelintä (Joint Aviation Authorities);

b) ’JAR:lla’ yleiseurooppalaisia ilmailuvaatimuksia (Joint Aviation Requirements);

c) ’21 osalla’ vaatimuksia ja menettelyjä ilma-alusten ja niihin liittyvien tuotteiden, osien ja laitteiden sekä tämän asetuksen liitteessä I vahvistettujen suunnittelu- ja tuotanto-organisaatioiden sertifioinnin antamiseksi;

d) ’M osalla’ lentokelpoisuuden ylläpitoa koskevia vaatimuksia, jotka on hyväksytty asetuksen (EY) N:o 216/2008 mukaisesti;

e) ’päätoimipaikalla’ sen yrityksen pääkonttoria tai rekisteröityä toimipaikkaa, joka harjoittaa tässä asetuksessa tarkoitetun toiminnan pääasiallista varainhoitoa ja operatiivista valvontaa;

f) ’artikkelilla’ siviili-ilma-aluksissa käytettävää osaa tai laitetta;

g) ’ETSO:lla’ (European Technical Standard Order) eurooppalaisia teknisiä standardeja. Eurooppalaiset tekniset standardit ovat Euroopan lentoturvallisuusviraston, jäljempänä ’virasto’, julkaisemia yksityiskohtaisia lentokelpoisuusspesifikaatioita, joiden avulla varmistetaan tämän asetuksen vaatimusten noudattaminen ja joita on pidettävä määrättyjen artikkeleiden vähimmäistason standardina;

h) ’EPA:lla’ (European Part Approval) artikkelin osien eurooppalaista hyväksyntää. Osien eurooppalainen hyväksyntä tarkoittaa, että artikkeli on valmistettu sellaisten hyväksyttyjen suunnittelutietojen mukaan, jotka eivät kuulu tuotteen tyyppitodistuksen haltijalle, lukuun ottamatta ETSO-artikkeleita.

i) ’ELA1-ilma-aluksella’ seuraavia miehitettyjä eurooppalaisia kevyitä ilma-aluksia: i) lentokone, jonka suurin sallittu lentoonlähtömassa (MTOM) on enintään 1 200 kg ja jota ei ole luokiteltu vaativaksi moottorikäyttöiseksi ilma-alukseksi; ii) purjelentokone tai moottoripurjelentokone, jonka MTOM on enintään 1 200 kg; iii) ilmapallo, jonka suurin sallittu suunnittelun mukainen nostamiseen tarvittavan kaasun tai kuuman ilman tilavuus on enintään 3 400 m3 kuumailmapallojen osalta, 1 050 m3 kaasupallojen osalta ja 300 m3 ankkuroitujen kaasupallojen osalta; iv) ilmalaiva, joka on suunniteltu enintään neljälle ja jonka suurin sallittu suunnittelun mukainen nostamiseen tarvittavan kaasun tai kuuman ilman tilavuus on enintään 3 400 m3 kuumailmalaivojen ja 1 000 m3 kaasuilmalaivojen osalta;

j) ’ELA2-ilma-aluksella’ seuraavia miehitettyjä eurooppalaisia kevyitä ilma-aluksia: i) lentokone, jonka suurin sallittu lentoonlähtömassa (MTOM) on enintään 2 000 kg ja jota ei ole luokiteltu vaativaksi moottorikäyttöiseksi ilma-alukseksi; ii) purjelentokone tai moottoripurjelentokone, jonka MTOM on enintään 2 000 kg; iii) ilmapallo; iv) kuumailmalaiva; v) kaasuilmalaiva, jolla on kaikki seuraavat ominaisuudet: — suurin staattinen paino 3 % — suuntaamaton työntövoima (lukuun ottamatta reverssityöntövoimaa) — seuraavien tavanomainen ja yksinkertainen suunnittelu: rakenne, ohjausjärjestelmä ja ilmasäiliöjärjestelmä — tehostamattomat ohjauslaitteet; vi) erittäin kevyt pyöriväsiipinen ilma-alus.

2 artikla

Tuotteiden, osien ja laitteiden sertifiointi

1. Tuotteille, osille ja laitteille on annettava liitteen I (21 osa) mukaiset todistukset.

2. Poiketen siitä, mitä 1 kohdassa säädetään ilma-aluksiin, mukaan lukien niihin asennetut tuotteet, osat tai laitteet, joita ei ole rekisteröity jäsenvaltiossa, ei sovelleta liitteessä I (21 osa) olevien H ja I alalukujen säännöksiä. Niihin ei myöskään sovelleta liitteessä I (21 osa) olevan P alaluvun säännöksiä, paitsi silloin, kun ilma-aluksen tunnistemerkinnöistä on määrännyt jokin jäsenvaltio.

3 artikla

Tyyppitodistusten ja niihin liittyvien lentokelpoisuustodistusten voimassaolon jatkuminen

1. Jos tuotteella on ollut tyyppitodistus tai lentokelpoisuustodistuksen antamiseen oikeuttava asiakirja, jonka jokin jäsenvaltio on antanut ennen 28 päivää syyskuuta 2003, sovelletaan seuraavia säännöksiä:

a) Tällaisella tuotteella katsotaan olevan tämän asetuksen mukaisesti annettu tyyppitodistus, jos: ▼M2 i) sen tyyppihyväksynnän perusteina ovat olleet: — JAA:n tyyppihyväksynnän perusteet, jos tuote on sertifioitu JAA:n menettelyjen mukaisesti JAA:n tietolomakkeessa määritetyllä tavalla, tai — muiden tuotteiden osalta suunnitteluvaltion tyyppihyväksynnän tietolomakkeessa määritellyt tyyppihyväksynnän perusteet, jos kyseinen suunnitteluvaltio on ollut: — — jäsenvaltio, ellei virasto ole määrittänyt, ottaen erityisesti huomioon käytössä olevat sertifiointieritelmät ja käyttökokemukset, etteivät kyseiset tyyppihyväksynnän perusteet varmista asetuksen (EY) N:o 216/2008 ja tämän asetuksen turvallisuustasoa vastaavaa tasoa, tai — valtio, jonka kanssa jäsenvaltio on tehnyt kahdenvälisen lentokelpoisuutta koskevan sopimuksen tai vastaavan järjestelyn, jonka perusteella tällaiset tuotteet on sertifioitu kyseisen suunnitteluvaltion sertifiointieritelmien mukaisesti, ellei virasto ole määrittänyt, etteivät tällaiset sertifiointieritelmät tai käyttökokemus tai suunnitteluvaltion turvallisuusjärjestelmä varmista asetuksen (EY) N:o 216/2008 ja tämän asetuksen turvallisuustasoa vastaavaa tasoa. Virasto tekee alustavan arvioinnin toisen luetelmakohdan säännösten vaikutuksista ja antaa komissiolle lausunnon, johon sisältyy mahdollisesti ehdotuksia tämän asetuksen muuttamiseksi; ▼B ii) ympäristönsuojeluvaatimuksina on käytetty Chicagon yleissopimuksen liitteessä 16 vahvistettuja vaatimuksia, joita sovelletaan tuotteeseen; iii) siihen on sovellettu suunnitteluvaltion lentokelpoisuusmääräyksiä.

b) Jäsenvaltion ennen 28 päivää syyskuuta 2003 rekisteröimän yksittäisen ilma-aluksen suunnittelua on pidettävä tämän asetuksen mukaisesti hyväksyttynä, jos: i) sen perustyyppisuunnittelu on ollut osa a alakohdassa tarkoitettua tyyppitodistusta; ii) kaikki perustyyppisuunnitteluun tehdyt muutokset, jotka eivät ole olleet tyyppitodistuksen haltijan vastuulla, on hyväksytty; ja iii) rekisteröintijäsenvaltion ennen 28 päivää syyskuuta 2003 antamia tai hyväksymiä lentokelpoisuusmääräyksiä on noudatettu, mukaan lukien rekisteröintijäsenvaltion hyväksymät suunnitteluvaltion tekemät lentokelpoisuusmääräysten muutokset.

2. Tuotteisiin, joiden tyyppisertifiointimenettely oli käynnissä JAA:n tai jäsenvaltion menettelyjen mukaisesti 28 päivänä syyskuuta 2003, sovelletaan seuraavaa:

a) jos tuotteelle on haettu sertifiointia useassa jäsenvaltiossa, vertailukohtana on käytettävä kaikkein pisimmälle edennyttä hanketta;

b) liitteessä I (21 osa) olevan 21.A.15 kohdan a, b ja c alakohtaa ei sovelleta;

▼M2

c) poiketen siitä, mitä liitteessä I (osa 21) olevassa 21.A.17A kohdassa säädetään, tyyppihyväksynnän perusteina ovat JAA:n tai tarvittaessa jäsenvaltion hyväksynnän hakemisajankohtana vahvistamat perusteet;

d) liitteessä I (osa 21) olevan 21.A.20 kohdan a ja d alakohdan noudattamiseksi JAA:n tai jäsenvaltion menettelyissä tehdyt vaatimustenmukaisuutta koskevat havainnot katsotaan viraston tekemiksi havainnoiksi.

▼B

3. Tuotteisiin, joilla on kansallinen tyyppitodistus tai vastaava ja joita koskevaa muutoksen hyväksyntämenettelyä ei ollut saatettu loppuun jäsenvaltiossa, kun tyyppitodistuksen oli oltava tämän asetuksen mukainen, sovelletaan seuraavaa:

a) jos hyväksyntämenettely on käynnissä useassa jäsenvaltiossa, vertailukohtana on käytettävä kaikkein pisimmälle edennyttä hanketta;

b) liitteessä I (21 osa) olevaa 21.A.93 kohtaa ei sovelleta;

c) sovellettavina tyyppisertifioinnin perusteina ovat JAA:n tai tarvittaessa jäsenvaltion muutoksen hyväksynnän hakemisajankohtana vahvistamat perusteet;

d) liitteessä I (21 osa) olevan 21.A.103 kohdan a alakohdan 2 alakohdan ja b alakohdan noudattamiseksi JAA:n tai jäsenvaltion menettelyissä tehdyt vaatimustenmukaisuutta koskevat havainnot katsotaan viraston tekemiksi havainnoiksi.

4. Sellaisten tuotteiden osalta, joilla on ollut kansallinen tyyppitodistus tai vastaava ja joihin tehtävää suurta korjausta koskevan suunnitelman hyväksymismenettelyä ei ollut saatettu loppuun jäsenvaltiossa, kun tämän asetuksen mukainen tyyppitodistus oli määritettävä, liitteessä I (21 osa) olevan 21.A.433 kohdan a alakohdan noudattamiseksi JAA:n tai jäsenvaltion menettelyissä tehdyt vaatimustenmukaisuutta koskevat havainnot katsotaan viraston tekemiksi havainnoiksi.

5. Jäsenvaltion antaman lentokelpoisuustodistuksen, jossa vahvistetaan yhdenmukaisuus 1 kohdan mukaisesti määritetyn tyyppitodistuksen kanssa, katsotaan olevan tämän asetuksen mukainen.

4 artikla

Lisätyyppitodistusten voimassaolon jatkuminen

1. Sellaiset lisätyyppitodistukset, jotka jäsenvaltio on antanut JAA:n menettelyjen tai sovellettavien kansallisten menettelyjen mukaisesti, ja sellaiset muiden kuin tuotteen tyyppitodistuksen haltijan ehdottamat muutokset tuotteisiin, jotka jäsenvaltio on hyväksynyt sovellettavien kansallisten menettelyjen mukaisesti, katsotaan tämän asetuksen mukaan annetuiksi, jos kyseiset lisätyyppitodistukset tai muutokset olivat voimassa 28 päivänä syyskuuta 2003.

2. Lisätyyppitodistuksiin, joita koskeva sovellettavien JAA:n lisätyyppitodistusmenettelyjen mukainen jäsenvaltion sertifiointimenettely oli käynnissä 28 päivänä syyskuuta 2003, sekä tuotteisiin tehtäviin suuriin muutoksiin, joita on ehdottanut muu kuin tuotteen tyyppitodistuksen haltija ja joita koskeva sovellettavien kansallisten menettelyjen mukainen jäsenvaltion sertifiointimenettely oli käynnissä 28 päivänä syyskuuta 2003, sovelletaan seuraavaa:

a) jos sertifiointimenettely on ollut käynnissä useassa jäsenvaltiossa, vertailukohtana on käytettävä kaikkein pisimmälle edennyttä hanketta;

b) liitteessä I (21 osa) olevan 21.A.113 kohdan a ja b alakohtaa ei sovelleta;

c) sovellettavina sertifioinnin perusteina ovat JAA:n tai tarvittaessa jäsenvaltion lisätyyppisertifioinnin tai suuren muutoksen hyväksynnän hakemisajankohtana vahvistamat perusteet;

d) liitteessä I (21 osa) olevan 21.A.115 kohdan a alakohdan noudattamiseksi JAA:n tai jäsenvaltion menettelyissä tehdyt vaatimustenmukaisuutta koskevat havainnot katsotaan viraston tekemiksi havainnoiksi.

▼M2 —————

▼B

6 artikla

Osille ja laitteille annettujen todistusten voimassaolon jatkuminen

1. Jäsenvaltioiden osille ja laitteille antamat hyväksynnät, jotka olivat voimassa 28 päivänä syyskuuta 2003, katsotaan annetuiksi tämän asetuksen mukaisesti.

2. Sellaisten osien ja laitteiden osalta, joiden hyväksymis- tai valtuutusmenettely oli jossakin jäsenvaltiossa meneillään 28 päivänä syyskuuta 2003, sovelletaan seuraavaa:

a) jos valtuutusmenettely on ollut käynnissä useassa jäsenvaltiossa, vertailukohtana on käytettävä kaikkein pisimmälle edennyttä hanketta;

b) liitteessä I (21 osa) olevaa 21.A.603 kohtaa ei sovelleta;

c) liitteessä I (21 osa) olevan 21.A.605 kohdan sovellettavilla tietovaatimuksilla tarkoitetaan tietovaatimuksia, jotka olivat asianomaisen jäsenvaltion vahvistamia ajankohtana, jona hyväksyntää tai valtuutusta haettiin;

d) liitteessä I (21 osa) olevan 21.A.606 kohdan b alakohdan noudattamiseksi asianomaisen jäsenvaltion tekemät vaatimustenmukaisuutta koskevat havainnot katsotaan viraston tekemiksi havainnoiksi.

7 artikla

Lupa ilmailuun

Jäsenvaltioiden ennen 28 päivää maaliskuuta 2007 määrittämät ehdot, jotka koskevat lupaa ilmailuun tai muuta lentokelpoisuustodistusta, joka annetaan ilma-alukselle, jolla ei ole tämän asetuksen mukaista lentokelpoisuustodistusta tai rajoitettua lentokelpoisuustodistusta, katsotaan määritetyiksi tämän asetuksen mukaisesti, ellei virasto ennen 28 päivää maaliskuuta 2008 todennut, että ehdot eivät tarjoa asetuksen (EY) N:o 216/2008 ja tämän asetuksen turvallisuustasoa vastaavaa tasoa.

▼M2

7 a artikla

Käyttöönsoveltuvuustiedot

1. Ennen 17 päivää helmikuuta 2014 annetun tyyppihyväksyntätodistuksen haltijan, jonka aikomuksena on toimittaa uusi ilma-alus EU:n lentotoiminnan harjoittajalle joko 17 päivänä helmikuuta 2014 tai sen jälkeen, on saatava liitteessä 1 (osa 21) olevan 21.A.21 kohdan e alakohdan mukainen hyväksyntä, paitsi jos kyseessä on huoltotodisteen antajien tyyppikelpuutuskoulutuksen vähimmäisvaatimusten mukainen koulutus tai simulaattori(e)n objektiiviseen hyväksymiseen käytettävät ilma-aluksesta lähtöisin olevat vertailutiedot. Hyväksyntä on saatava viimeistään 18 päivänä joulukuuta 2015 tai ennen kuin EU:n lentotoiminnan harjoittaja aloittaa liikennöinnin ilma-aluksella, sen mukaan kumpi ajankohta on myöhäisempi. Käyttöönsoveltuvuustiedot voidaan rajoittaa koskemaan toimitettua mallia.

2. Tyyppihyväksyntätodistuksen hakijan, joka hakee todistusta ennen 17 päivää helmikuuta 2014 eikä tyyppihyväksyntätodistusta ole annettu ennen 17 päivää helmikuuta 2014, on saatava liitteessä 1 (osa 21) olevan 21.A.21 kohdan e alakohdan mukainen hyväksyntä, paitsi jos kyseessä on huoltotodisteen antajien tyyppikelpuutuskoulutuksen vähimmäisvaatimusten mukainen koulutus tai simulaattori(e)n objektiiviseen hyväksymiseen käytettävät ilma-aluksesta lähtöisin olevat vertailutiedot. Hyväksyntä on saatava viimeistään 18 päivänä joulukuuta 2015 tai ennen kuin EU:n lentotoiminnan harjoittaja aloittaa liikennöinnin ilma-aluksella, sen mukaan kumpi ajankohta on myöhäisempi. Virasto hyväksyy viranomaisten vaatimustenmukaisuutta koskevat havainnot, jotka on tehty JAA:n tai viraston johtamissa arviointilautakunnan (Operational Evaluation Board, OEB) prosesseissa ennen tämän asetuksen voimaantuloa, ilman muita tarkastuksia.

3. Arviointilautakunnan kertomusten ja JAA:n menettelyjä noudattaen vahvistettujen tai viraston vahvistamien perusminimivarusteluettelojen, jotka on annettu ennen tämän asetuksen voimaantuloa, on katsottava muodostavan liitteessä 1 (osa 21) olevan 21.A.21 kohdan e alakohdan mukaisesti hyväksytyt käyttöönsoveltuvuustiedot, ja ne on sisällytettävä tyyppihyväksyntätodistukseen. Tyyppihyväksyntätodistuksen haltijoiden on ennen 18 päivää kesäkuuta 2014 annettava virastolle ehdotus käyttöönsoveltuvuustietojen jaosta pakollisiin ja vapaaehtoisiin tietoihin.

4. Käyttöönsoveltuvuustiedot sisältävän tyyppihyväksyntätodistuksen haltijoiden on ennen 18 päivää joulukuuta 2015 saatava hyväksyntä niiden suunnitteluorganisaation hyväksynnän tai, tapauksen mukaan, suunnitteluorganisaation hyväksyntää vastaavien menettelyjen soveltamisalan laajentamiseksi käyttöönsoveltuvuuteen liittyviin näkökohtiin.

▼B

8 artikla

Suunnitteluorganisaatiot

1. Tuotteiden, osien ja laitteiden suunnittelusta tai niihin tehtävistä muutoksista tai korjauksista vastaavan organisaation on osoitettava pätevyytensä liitteen I (21 osa) mukaisesti.

2. Poiketen siitä, mitä 1 kohdassa säädetään organisaatio, jonka päätoimipaikka on muussa valtiossa kuin jäsenvaltiossa, voi osoittaa pätevyytensä tämän valtion kyseistä tuotetta, osaa tai laitetta varten antamalla todistuksella jos:

a) kyseinen valtio on suunnitteluvaltio; ja

b) virasto on vahvistanut, että kyseisessä valtiossa sovellettavan järjestelmän riippumaton vaatimustenmukaisuustarkastus, joka perustuu joko organisaatioiden vastaavaan hyväksymisjärjestelmään tai kyseisen valtion toimivaltaisen viranomaisen välittömiin toimiin, vastaa tasoltaan tämän asetuksen säännöksiä.

3. Suunnitteluorganisaatioiden hyväksyntöjen, jotka jäsenvaltio on antanut tai tunnustanut sovellettavien JAA-vaatimusten ja -menettelyjen mukaisesti ja jotka ovat voimassa ennen 28 päivää syyskuuta 2003, katsotaan olevan tämän asetuksen mukaisia.

9 artikla

Tuotanto-organisaatiot

1. Tuotteiden, osien ja laitteiden valmistuksesta vastaavan organisaation on osoitettava pätevyytensä liitteen I (21 osa) mukaisesti.

2. Poiketen siitä, mitä 1 kohdassa säädetään valmistaja, jonka päätoimipaikka on muussa valtiossa kuin jäsenvaltiossa, voi osoittaa pätevyytensä kyseisen valtion tuotetta, osaa tai laitetta varten antamalla todistuksella jos:

a) kyseinen valtio on valmistusvaltio; ja

b) virasto on vahvistanut, että kyseisessä valtiossa sovellettavan järjestelmän riippumaton vaatimustenmukaisuustarkastus, joka perustuu joko organisaatioiden vastaavaan hyväksymisjärjestelmään tai kyseisen valtion toimivaltaisen viranomaisen välittömiin toimiin, vastaa tasoltaan tämän asetuksen säännöksiä.

3. Jäsenvaltion JAA:n menettelyjen mukaisesti ennen 28 päivää syyskuuta 2003 antamien tuotanto-organisaatioita koskevien hyväksyntöjen katsotaan olevan tämän asetuksen mukaisia.

10 artikla

Viraston toimenpiteet

1. Viraston on laadittava hyväksyttävät vaatimusten täyttämisen menetelmät, joilla toimivaltaiset viranomaiset, organisaatiot ja henkilöstö voivat osoittaa tämän asetuksen liitteen I (21 osa) vaatimusten täyttämisen.

2. Viraston vahvistamissa hyväksyttävissä menetelmissä vaatimusten täyttämiseksi ei pidä ottaa käyttöön uusia vaatimuksia eikä lieventää tämän asetuksen liitteessä I (21 osa) vahvistettuja vaatimuksia.

3. Kun käytetään viraston vahvistamia hyväksyttäviä menetelmiä vaatimusten täyttämiseksi, tämän asetuksen liitteessä I (21 osa) olevat niihin liittyvät vaatimukset katsotaan täytetyiksi ilman erillistä osoittamista, sanotun kuitenkaan rajoittamatta asetuksen (EY) N:o 216/2008 54 ja 55 artiklan soveltamista.

11 artikla

Kumoaminen

Kumotaan asetus (EY) N:o 1702/2003.

Viittauksia kumottuun asetukseen pidetään viittauksina tähän asetukseen liitteessä III olevan vastaavuustaulukon mukaisesti.

12 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.









LIITE I

21 OSA

Ilma-alusten ja niihin liittyvien tuotteiden, osien ja laitteiden sekä suunnittelu- ja tuotanto-organisaatioiden sertifiointi

Sisällys 21.1 Yleistä LUKU A – TEKNISET VAATIMUKSET A ALALUKU – YLEISET SÄÄNNÖKSET 21.A.1 Soveltamisala 21.A.2 Muun henkilön kuin todistuksen hakijan tai haltijan velvoittautuminen 21.A.3A Vauriot, toimintahäiriöt ja viat 21.A.3B Lentokelpoisuusmääräykset 21.A.4 Suunnittelun ja tuotannon välinen koordinaatio B ALALUKU – TYYPPITODISTUKSET JA RAJOITETUT TYYPPITODISTUKSET 21.A.11 Soveltamisala 21.A.13 Hakukelpoisuus 21.A.14 Pätevyyden osoittaminen 21.A.15 Hakeminen 21.A.16A Sertifiointieritelmät 21.A.16B Erityisehdot 21.A.17A Tyyppihyväksynnän perusteet 21.A.17B Käyttöönsoveltuvuustietojen sertifiointiperusteet 21.A.18 Sovellettavat ympäristönsuojeluvaatimukset ja sertifiointieritelmät 21.A.19 Uutta tyyppitodistusta edellyttävät muutokset 21.A.20 Tyyppihyväksynnän perusteiden, käyttöönsoveltuvuustietojen sertifiointiperusteiden ja ympäristönsuojeluvaatimusten noudattaminen 21.A.21 Tyyppitodistuksen antaminen 21.A.23 Rajoitetun tyyppihyväksyntätodistuksen antaminen 21.A.31 Tyyppisuunnitelma 21.A.33 Tarkastukset ja kokeet 21.A.35 Koelennot 21.A.41 Tyyppihyväksyntätodistus 21.A.44 Haltijan velvollisuudet 21.A.47 Siirrettävyys 21.A.51 Voimassaolo ja voimassa pysyminen 21.A.55 Tietojen säilyttäminen 21.A.57 Käsikirjat 21.A.61 Jatkuvan lentokelpoisuuden ylläpitämistä koskevat ohjeet 21.A.62 Käyttöönsoveltuvuustietojen saatavuus (C ALALUKU – EI KÄYTÖSSÄ) D ALALUKU – TYYPPITODISTUKSIIN JA RAJOITETTUIHIN TYYPPITODISTUKSIIN TEHTÄVÄT MUUTOKSET 21.A.90A Soveltamisala 21A.90B Vakiomuutokset 21.A.91 Tyyppihyväksyntätodistuksen muutosten luokitus 21.A.92 Hakukelpoisuus 21.A.93 Hakeminen 21.A.95 Pienet muutokset 21.A.97 Suuret muutokset 21.A.101 Sovellettavat sertifiointieritelmät ja ympäristönsuojeluvaatimukset 21.A.103 Hyväksynnän antaminen 21.A.105 Tietojen säilyttäminen 21.A.107 Jatkuvan lentokelpoisuuden ylläpitämistä koskevat ohjeet 21.A.108 Käyttöönsoveltuvuustietojen saatavuus 21.A.109 Velvollisuudet ja EPA-merkintä E ALALUKU – LISÄTYYPPITODISTUKSET 21.A.111 Soveltamisala 21.A.112A Hakukelpoisuus 21.A.112B Pätevyyden osoittaminen 21.A.113 Lisätyyppitodistuksen hakeminen 21.A.114 Vaatimustenmukaisuuden osoittaminen 21.A.115 Lisätyyppitodistuksen antaminen 21.A.116 Siirrettävyys 21.A.117 Tuotteen sen osan muuttaminen, jota lisätyyppitodistus koskee 21.A.118A Velvollisuudet ja EPA-merkintä 21.A.118B Voimassaolo ja voimassa pysyminen 21.A.119 Käsikirjat 21.A.120A Jatkuvan lentokelpoisuuden ylläpitämistä koskevat ohjeet 21.A.120B Käyttöönsoveltuvuustietojen saatavuus F ALALUKU – TUOTANTO ILMAN TUOTANTO-ORGANISAATION HYVÄKSYNTÄÄ 21.A.121 Soveltamisala 21.A.122 Hakukelpoisuus 21.A.124 Hakeminen 21.A.125A Hyväksymiskirjeen antaminen 21.A.125B Havainnot 21.A.125C Voimassaolo ja voimassa pysyminen 21.A.126 Tuotannonvalvontajärjestelmä 21.A.127 Kokeet: ilma-alukset 21.A.128 Kokeet: moottorit ja potkurit 21.A.129 Valmistajan velvollisuudet 21.A.130 Vaatimustenmukaisuusilmoitus G ALALUKU – TUOTANTO-ORGANISAATION HYVÄKSYNTÄ 21.A.131 Soveltamisala 21.A.133 Hakukelpoisuus 21.A.134 Hakeminen 21.A.135 Tuotanto-organisaation hyväksynnän antaminen 21.A.139 Laatujärjestelmä 21.A.143 Käsikirja 21.A.145 Hyväksyntää koskevat vaatimukset 21.A.147 Hyväksytyssä tuotanto-organisaatiossa tapahtuvat muutokset 21.A.148 Toimipaikan muutokset 21.A.149 Siirrettävyys 21.A.151 Hyväksymisehdot 21.A.153 Hyväksymisehtojen muuttaminen 21.A.157 Tutkinnat 21.A.158 Havainnot 21.A.159 Voimassaolo ja voimassa pysyminen 21.A.163 Oikeudet 21.A.165 Haltijan velvollisuudet H ALALUKU – LENTOKELPOISUUSTODISTUKSET JA RAJOITETUT LENTOKELPOISUUSTODISTUKSET 21.A.171 Soveltamisala 21.A.172 Hakukelpoisuus 21.A.173 Luokittelu 21.A.174 Hakeminen 21.A.175 Kieli 21.A.177 Lisäykset tai muutokset 21.A.179 Siirrettävyys ja uudelleen antaminen jäsenvaltioissa 21.A.180 Tarkastukset 21.A.181 Voimassaolo ja voimassa pysyminen 21.A.182 Ilma-aluksen merkinnät I ALALUKU – MELUTODISTUKSET 21.A.201 Soveltamisala 21.A.203 Hakukelpoisuus 21.A.204 Hakeminen 21.A.207 Lisäykset tai muutokset 21.A.209 Siirrettävyys ja uudelleen antaminen jäsenvaltioissa 21.A.210 Tarkastukset 21.A.211 Voimassaolo ja voimassa pysyminen J ALALUKU – SUUNNITTELUORGANISAATION HYVÄKSYNTÄ 21.A.231 Soveltamisala 21.A.233 Hakukelpoisuus 21.A.234 Hakeminen 21.A.235 Suunnitteluorganisaation hyväksynnän antaminen 21.A.239 Suunnittelunvarmistusjärjestelmä 21.A.243 Tiedot 21.A.245 Hyväksyntää koskevat vaatimukset 21.A.247 Suunnittelunvarmistusjärjestelmän muutokset 21.A.249 Siirrettävyys 21.A.251 Hyväksymisehdot 21.A.253 Hyväksymisehtojen muuttaminen 21.A.257 Tutkinnat 21.A.258 Havainnot 21.A.259 Voimassaolo ja voimassa pysyminen 21.A.263 Oikeudet 21.A.265 Haltijan velvollisuudet K ALALUKU – OSAT JA LAITTEET 21.A.301 Soveltamisala 21.A.303 Sovellettavien vaatimusten noudattaminen 21.A.305 Osien ja laitteiden hyväksyminen 21.A.307 Osien ja laitteiden luovuttaminen asennettavaksi (L ALALUKU – EI KÄYTÖSSÄ) M ALALUKU – KORJAUKSET 21.A.431A Soveltamisala 21A.431B Vakiokorjaukset 21.A.432A Hakukelpoisuus 21.A.432B Pätevyyden osoittaminen 21.A.433 Korjausten suunnittelu 21.A.435 Korjausten luokittelu 21.A.437 Korjaussuunnitelman hyväksynnän antaminen 21.A.439 Korjausosien tuotanto 21.A.441 Korjauksen tekeminen 21.A.443 Rajoitukset 21.A.445 Korjaamattomat vauriot 21.A.447 Tietojen säilyttäminen 21.A.449 Jatkuvan lentokelpoisuuden ylläpitämistä koskevat ohjeet 21.A.451 Velvollisuudet ja EPA-merkintä (N ALALUKU – EI KÄYTÖSSÄ) O ALALUKU – EUROPEAN TECHNICAL STANDARD ORDER (ETSO) -VALTUUTUKSET 21.A.601 Soveltamisala 21.A.602A Hakukelpoisuus 21.A.602B Pätevyyden osoittaminen 21.A.603 Hakeminen 21.A.604 Apuvoimalaitetta (APU) koskeva ETSO-valtuutus 21.A.605 Tietovaatimukset 21.A.606 ETSO-valtuutuksen antaminen 21.A.607 ETSO-valtuutukseen liittyvät oikeudet 21.A.608 Suunnittelua ja suorituskykyä koskeva ilmoitus (DDP) 21.A.609 ETSO-valtuutuksen haltijoiden velvollisuudet 21.A.610 Poikkeuksien hyväksyminen 21.A.611 Suunnittelun muutokset 21.A.613 Tietojen säilyttäminen 21.A.615 Viraston tekemät tarkastukset 21.A.619 Voimassaolo ja voimassa pysyminen 21.A.621 Siirrettävyys P ALALUKU – LUPA ILMAILUUN 21.A.701 Soveltamisala 21.A.703 Hakukelpoisuus 21.A.705 Toimivaltainen viranomainen 21.A.707 Ilmailuluvan hakeminen 21.A.708 Lentoehdot 21.A.709 Lentoehtojen hyväksynnän hakeminen 21.A.710 Lentoehtojen hyväksyminen 21.A.711 Ilmailuluvan antaminen 21.A.713 Muutokset 21.A.715 Kieli 21.A.719 Siirrettävyys 21.A.721 Tarkastukset 21.A.723 Voimassaolo ja voimassa pysyminen 21.A.725 Ilmailuluvan uusiminen 21.A.727 Ilmailuluvan haltijan velvollisuudet 21.A.729 Tietojen säilyttäminen Q ALALUKU – TUOTTEIDEN, OSIEN JA LAITTEIDEN MERKITSEMINEN 21.A.801 Tuotteiden merkitseminen 21.A.803 Tunnistetietojen käsittely 21.A.804 Osien ja laitteiden merkitseminen 21.A.805 Kriittisten osien merkitseminen 21.A.807 ETSO-artikkeleiden merkitseminen B LUKU – TOIMIVALTAISTEN VIRANOMAISTEN MENETTELYT A ALALUKU – YLEISET SÄÄNNÖKSET 21.B.5 Soveltamisala 21.B.20 Toimivaltaisen viranomaisen velvollisuudet 21.B.25 Toimivaltaisen viranomaisen organisaatiota koskevat vaatimukset 21.B.30 Dokumentoidut menettelyt 21.B.35 Organisaation ja menettelyjen muutokset 21.B.40 Kiistojen ratkaiseminen 21.B.45 Raportointi/koordinointi 21.B.55 Tietojen säilyttäminen 21.B.60 Lentokelpoisuusmääräykset B ALALUKU – TYYPPITODISTUKSET JA RAJOITETUT TYYPPITODISTUKSET (C ALALUKU – EI KÄYTÖSSÄ) D ALALUKU – MUUTOKSET TYYPPITODISTUKSIIN JA RAJOITETTUIHIN TYYPPITODISTUKSIIN 21.B.70 Tyyppihyväksyntätodistusten muutosten hyväksyntä E ALALUKU – LISÄTYYPPITODISTUKSET F ALALUKU – TUOTANTO ILMAN TUOTANTO-ORGANISAATION HYVÄKSYNTÄÄ 21.B.120 Tutkinta 21.B.125 Havainnot 21.B.130 Hyväksymiskirjeen antaminen 21.B.135 Hyväksymiskirjeen voimassa pitäminen 21.B.140 Hyväksymiskirjeen muuttaminen 21.B.145 Hyväksymiskirjeen rajoittaminen, voimassaolon keskeyttäminen tai peruuttaminen 21.B.150 Tietojen säilyttäminen G ALALUKU – TUOTANTO-ORGANISAATION HYVÄKSYNTÄ 21.B.220 Tutkinta 21.B.225 Havainnot 21.B.230 Todistuksen antaminen 21.B.235 Jatkuva valvonta 21.B.240 Tuotanto-organisaation hyväksynnän muuttaminen 21.B.245 Tuotanto-organisaation hyväksynnän voimassaolon keskeyttäminen tai peruuttaminen 21.B.260 Tietojen säilyttäminen H ALALUKU – LENTOKELPOISUUSTODISTUKSET JA RAJOITETUT LENTOKELPOISUUSTODISTUKSET 21.B.320 Tutkinta 21.B.325 Lentokelpoisuustodistusten antaminen 21.B.326 Lentokelpoisuustodistus 21.B.327 Rajoitettu lentokelpoisuustodistus 21.B.330 Lentokelpoisuustodistusten ja rajoitettujen lentokelpoisuustodistusten voimassaolon keskeyttäminen tai peruuttaminen 21.B.345 Tietojen säilyttäminen I ALALUKU – MELUTODISTUKSET 21.B.420 Tutkinta 21.B.425 Melutodistusten antaminen 21.B.430 Melutodistuksen voimassaolon keskeyttäminen tai peruuttaminen 21.B.445 Tietojen säilyttäminen J ALALUKU – SUUNNITTELUORGANISAATION HYVÄKSYNTÄ K ALALUKU – OSAT JA LAITTEET (L ALALUKU – EI KÄYTÖSSÄ) M ALALUKU – KORJAUKSET (N ALALUKU – EI KÄYTÖSSÄ) O ALALUKU – ETSO-VALTUUTUKSET P ALALUKU – LUPA ILMAILUUN 21.B.520 Tutkinta 21.B.525 Ilmailulupien antaminen 21.B.530 Ilmailulupien peruuttaminen 21.B.545 Tietojen säilyttäminen Q ALALUKU – TUOTTEIDEN, OSIEN JA LAITTEIDEN MERKITSEMINEN Lisäykset Lisäys I – EASA 1 -lomake – huolto- ja valmistustodistus; Lisäys II – EASA 15a -lomake – lentokelpoisuuden tarkastustodistus; Lisäys III – EASA 20a -lomake – lupa ilmailuun; Lisäys IV – EASA 20b -lomake – lupa ilmailuun (hyväksytyn organisaation antama); Lisäys V – EASA 24 -lomake – rajoitettu lentokelpoisuustodistus; Lisäys VI – EASA 25 -lomake – lentokelpoisuustodistus; Lisäys VII – EASA 45 -lomake – melutodistus; Lisäys VIII – EASA 52 -lomake – ilma-aluksen vaatimustenmukaisuusilmoitus; Lisäys IX – EASA 53 -lomake – huoltotodiste; Lisäys X – EASA 55 -lomake – tuotanto-organisaation hyväksyntätodistus; Lisäys XI – EASA 65 -lomake – hyväksymiskirje tuotanto ilman tuotanto-organisaation hyväksyntää

21.1 Yleistä

Tässä liitteessä I (21 osa) ’toimivaltaisella viranomaisella’ tarkoitetaan:

a) niiden organisaatioiden osalta, joiden pääasiallinen toimipaikka on jossakin jäsenvaltiossa, kyseisen jäsenvaltion nimeämää viranomaista, tai virastoa, jos jäsenvaltio niin vaatii; tai

b) virastoa niiden organisaatioiden osalta, joiden pääasiallinen toimipaikka on jossakin muussa valtiossa kuin jäsenvaltiossa.

A LUKU

TEKNISET VAATIMUKSET

A ALALUKU – YLEISET SÄÄNNÖKSET

21.A.1 Soveltamisala

Tässä luvussa vahvistetaan yleiset säännökset tämän luvun mukaisesti annettujen tai annettavien todistusten hakijoiden ja haltijoiden oikeuksista ja velvollisuuksista.

21.A.2 Muun henkilön kuin todistuksen hakijan tai haltijan velvoittautuminen

Tämän luvun mukaisen tuote-, osa- tai laitetodistuksen haltijalta tai hakijalta edellytettävät toimet ja velvoitteet voi suorittaa hänen puolestaan toinen luonnollinen henkilö tai oikeushenkilö, jos todistuksen haltija tai hakija pystyy osoittamaan, että hän on tehnyt kyseisen henkilön kanssa sopimuksen, jolla varmistetaan todistuksen haltijan velvoitteista huolehtiminen.

21.A.3A Vauriot, toimintahäiriöt ja viat

a) Tiedonkeruu-, tutkinta- ja analysointijärjestelmä. Tyyppitodistuksen, rajoitetun tyyppitodistuksen, lisätyyppitodistuksen, ETSO-valtuutuksen, suuren korjauksen suunnitteluhyväksynnän tai muun hyväksynnän, joka katsotaan annetuksi tämän asetuksen mukaisesti, haltijalla on oltava järjestelmä sellaisiin vaurioihin, toimintahäiriöihin, vikoihin ja muihin poikkeamiin liittyvien raporttien ja tietojen keräämistä, tutkimista ja analysoimista varten, jotka voivat vaikuttaa haitallisesti tyyppitodistuksessa, rajoitetussa tyyppitodistuksessa, lisätyyppitodistuksessa, ETSO-valtuutuksessa tai suuren korjauksen suunnitteluhyväksynnässä tai missä tahansa muussa hyväksynnässä, joka katsotaan annetuksi tämän asetuksen mukaisesti, tarkoitetun tuotteen, osan tai laitteen jatkuvan lentokelpoisuuden säilymiseen. Tätä järjestelmää koskevat tiedot on annettava tuotteen, osan tai laitteen kaikkien tunnettujen käyttäjien saataville ja pyynnöstä sellaisen henkilön saataville, jolla on siihen muuhun täytäntöönpanomääräykseen perustuva valtuutus.

b) Raportoiminen virastolle 1. Tyyppitodistuksen, rajoitetun tyyppitodistuksen, lisätyyppitodistuksen, ETSO-valtuutuksen, suuren korjauksen suunnitteluhyväksynnän tai minkä tahansa muun hyväksynnän, joka katsotaan annetuksi tämän asetuksen mukaisesti, haltijan on ilmoitettava virastolle kaikki tiedossaan olevat vauriot, toimintahäiriöt, viat tai muut poikkeamat, jotka liittyvät tyyppitodistuksessa, rajoitetussa tyyppitodistuksessa, lisätyyppitodistuksessa, ETSO-valtuutuksessa, suuren korjauksen suunnitteluhyväksynnässä tai missä tahansa muussa hyväksynnässä, joka katsotaan annetuksi tämän asetuksen mukaisesti, tarkoitettuun tuotteeseen, osaan tai laitteeseen ja joista on seurannut tai joista voi seurata turvallisuuden vaarantuminen. 2. Raportit on tehtävä viraston vahvistamassa muodossa ja vahvistamalla tavalla niin pian kuin se on käytännössä mahdollista, ja ne on lähetettävä joka tapauksessa 72 tunnin kuluessa mahdollisen turvallisuuden vaarantumisen havaitsemisesta, ellei se ole poikkeuksellisten olosuhteiden vuoksi mahdotonta.

c) Raportoitujen poikkeamien tutkinta 1. Jos b alakohdan tai 21.A.129 kohdan f alakohdan 2 alakohdan tai 21.A.165 kohdan f alakohdan 2 alakohdan mukaisesti raportoitu poikkeama johtuu suunnitteluvirheestä tai valmistusviasta, tyyppitodistuksen, rajoitetun tyyppitodistuksen, lisätyyppitodistuksen, ETSO-valtuututuksen tai suuren korjauksen suunnitteluhyväksynnän, tai minkä tahansa muun hyväksynnän, joka katsotaan annetuksi tämän asetuksen mukaisesti, haltijan taikka valmistajan on tutkittava vian syy ja ilmoitettava virastolle selvityksensä tulokset sekä toimet, joihin se on ryhtynyt tai aikoo ryhtyä vian korjaamiseksi. 2. Jos virasto toteaa, että vian korjaaminen edellyttää toimia, tyyppitodistuksen, rajoitetun tyyppitodistuksen, lisätyyppitodistuksen, ETSO-valtuututuksen tai suuren korjauksen suunnitteluhyväksynnän tai minkä tahansa muun hyväksynnän, joka katsotaan annetuksi tämän asetuksen mukaisesti, haltijan taikka valmistajan on toimitettava asiaa koskevat tiedot virastolle.

21.A.3B Lentokelpoisuusmääräykset

a) ’Lentokelpoisuusmääräyksellä’ tarkoitetaan viraston antamaa tai hyväksymää asiakirjaa, jossa määrätään toimista, jotka on suoritettava hyväksyttävän turvallisuustason palauttamiseksi ilma-alukselle silloin, kun on olemassa näyttöä siitä, että kyseisen ilma-aluksen turvallisuustaso saattaa muuten heikentyä.

b) Virasto antaa lentokelpoisuusmääräyksen seuraavissa tilanteissa: 1. kun virasto on todennut, että ilma-alus ei siinä tai siihen asennetussa moottorissa, potkurissa, osassa tai laitteessa havaitun puutteen vuoksi ole turvallinen; ja 2. kun on todennäköistä, että sama tilanne esiintyy tai voi syntyä muissa ilma-aluksissa.

c) Kun virasto on antanut lentokelpoisuusmääräyksen b alakohdassa tarkoitetun turvallisuutta vaarantavan puutteen korjaamiseksi tai tarkastuksen vaatimiseksi, tyyppitodistuksen, rajoitetun tyyppitodistuksen, lisätyyppitodistuksen, ETSO-valtuutuksen tai suuren korjaussuunnitelman hyväksynnän tai minkä tahansa muun hyväksynnän, joka katsotaan annetuksi tämän asetuksen mukaisesti, haltijan on: 1. ehdotettava sopivaa korjaustoimenpidettä tai vaadittavia tarkastuksia tai molempia ja toimitettava näiden ehdotusten tiedot virastolle hyväksyttäviksi; 2. viraston hyväksyttyä 1 alakohdassa tarkoitetut ehdotukset ilmoitettava asiaa koskevat kuvaustiedot ja suorittamista koskevat ohjeet tuotteen, osan tai laitteen kaikille tunnetuille käyttäjille tai omistajille sekä pyydettäessä jokaiselle, jonka on noudatettava lentokelpoisuusmääräystä.

d) Lentokelpoisuusmääräykseen on kuuluttava ainakin seuraavat tiedot: 1. selvitys turvallisuutta vaarantavasta seikasta; 2. niiden ilma-alusten tunnistetiedot, joita asia koskee; 3. tarvittavat toimet; 4. tarvittavien toimien suorittamisen määräaika; 5. voimaantulopäivä.

▼M2

21.A.4 Suunnittelun ja tuotannon välinen koordinaatio

Jokaisen tyyppihyväksyntätodistuksen, rajoitetun tyyppihyväksyntätodistuksen, lisätyyppihyväksyntätodistuksen, ETSO-valtuutuksen, tyyppihyväksyntätodistuksen muutoksen hyväksynnän tai korjaussuunnitelman hyväksynnän haltijan on tarvittaessa toimittava yhteistyössä tuotanto-organisaation kanssa, jotta varmistetaan

a) 21A.122 kohdassa, 21A.130 kohdan b alakohdan 3 ja 4 alakohdassa, 21A.133 kohdassa tai 21A.165 kohdan c alakohdan 2 ja 3 alakohdassa vaadittu riittävä yhteistyö suunnittelun ja tuotannon välillä; ja

b) tuotteen, osan tai laitteen jatkuvan lentokelpoisuuden ylläpitämisen tukeminen asianmukaisesti.

▼B

B ALALUKU – TYYPPITODISTUKSET JA RAJOITETUT TYYPPITODISTUKSET

21.A.11 Soveltamisala

Tässä alaluvussa vahvistetaan menettelytavat tuotteiden tyyppitodistusten ja ilma-alusten rajoitettujen tyyppitodistusten antamista varten sekä näiden todistusten hakijoiden ja haltijoiden oikeuksista ja velvollisuuksista.

21.A.13 Hakukelpoisuus

Luonnollinen henkilö tai oikeushenkilö, joka on osoittanut tai on osoittamassa pätevyytensä 21.A.14 kohdan mukaisesti, voi hakea tyyppitodistusta tai rajoitettua tyyppitodistusta tämän alaluvun ehtojen mukaisesti.

21.A.14 Pätevyyden osoittaminen

a) Tyyppitodistusta tai rajoitettua tyyppitodistusta hakevan organisaation on osoitettava pätevyytensä viraston J alaluvun mukaisesti antaman suunnitteluorganisaation hyväksyntätodistuksen avulla.

b) Poiketen siitä, mitä a alakohdassa säädetään hakija voi pyytää virastolta lupaa osoittaa pätevyytensä muulla tavoin käyttäen menettelyjä, joissa määritetään suunnitteluperiaatteet, käytettävissä olevat resurssit sekä toimintojen järjestys tämän liitteen I (21 osa) vaatimusten noudattamiseksi, jos tuote on jokin seuraavista: 1. ELA2-ilma-alus; 2. ELA2-ilma-alukseen asennettu moottori tai potkuri; 3. mäntämoottori; 4. koneessa on kiinteä tai maassa säädettävä potkuri.

c) Poiketen siitä, mitä a alakohdassa säädetään, hakija voi pätevyyden osoittamiseksi toimittaa virastolle 21A.20 kohdan b alakohdan mukaisen sertifiointiohjelman, jos tuote on jokin seuraavista: 1. ELA1-ilma-alus; 2. ELA1-ilma-alukseen asennettu moottori tai potkuri.

21.A.15 Hakeminen

a) Tyyppitodistusta tai rajoitettua tyyppitodistusta koskeva hakemus on tehtävä viraston vahvistamassa muodossa ja vahvistamalla tavalla.

b) Ilma-aluksen tyyppitodistusta tai rajoitettua tyyppitodistusta koskevan hakemuksen mukana on toimitettava piirustus ilma-aluksesta kolmesta suunnasta sekä sen alustavat perustiedot, mukaan lukien suunnitellut käyttöominaisuudet ja -rajoitukset.

c) Moottorin tai potkurin tyyppitodistusta koskevan hakemuksen mukana on toimitettava moottorin tai potkurin yleinen kokoonpanopiirustus, kuvaus suunnitteluominaisuuksista sekä käyttöominaisuuksista ja ehdotetuista käyttörajoista.

▼M2

d) Ilma-aluksen tyyppihyväksyntätodistusta tai rajoitettua tyyppihyväksyntätodistusta koskevaan hakemukseen on sisällyttävä hakemus käyttöönsoveltuvuustietojen hyväksyntää varten tai alkuperäistä hakemusta on täydennettävä tällaisella hakemuksella, johon sisältyvät soveltuvin osin seuraavat tiedot: 1. lentäjien tyyppikoulutuksen vähimmäisvaatimukset, tyyppikelpuutuksen määrittäminen mukaan luettuna; 2. lentäjien tyyppikoulutukseen liittyvien simulaattorien objektiiviseen hyväksymiseen käytettävien ilma-aluksesta lähtöisin olevien vertailutietojen tai niiden väliaikaista hyväksymistä tukevien alustavien tietojen tarvittavan laajuuden määrittely; 3. huoltotodisteen antajien tyyppikelpuutuskoulutuksen vähimmäisvaatimukset, tyyppikelpuutuksen määrittäminen mukaan luettuna; 4. tyypin tai version määrittäminen matkustamomiehistön osalta ja tyyppikohtaiset tiedot matkustamomiehistöä varten; 5. perusminimivarusteluettelo; ja 6. muut tyyppiin liittyvät käyttöönsoveltuvuustekijät.

▼M2

21.A.16A Sertifiointieritelmät

Virasto antaa asetuksen (EY) N:o 216/2008 19 artiklan mukaisesti sertifiointieritelmiä, myös käyttöönsoveltuvuustietojen sertifiointieritelmiä, joiden avulla voidaan vakioidusti osoittaa tuotteiden, osien ja laitteiden täyttävän asetuksen (EY) N:o 216/2008 liitteiden I, III ja IV keskeiset vaatimukset. Kyseisten eritelmien on oltava riittävän yksityiskohtaisia ja tarkkoja, jotta hakijat voivat selvittää, millä ehdoin todistuksia annetaan, muutetaan tai täydennetään.

21.A.16B Erityisehdot

a) Virasto laatii tuotteelle erityiset yksityiskohtaiset tekniset eritelmät eli erityisehdot, mikäli tuotetta koskevissa sertifiointieritelmissä ei ole annettu riittävän tarkkoja tai asianmukaisia turvallisuusvaatimuksia tuotteelle seuraavista syistä: 1. tuotteessa on uusia tai epätavallisia suunnitteluominaisuuksia verrattuna niihin suunnitteluperiaatteisiin, joihin sovellettavat sertifiointieritelmät perustuvat; tai 2. tuotteen aiottu käyttötarkoitus on epätavallinen; tai 3. muiden samankaltaisten tuotteiden käytöstä tai tuotteista, joilla on samankaltaisia suunnitteluominaisuuksia, saatujen kokemusten perusteella on käynyt ilmi, että turvallisuutta vaarantavia vikoja voi syntyä.

b) Erityisehdot sisältävät turvallisuusvaatimuksia, joita virasto pitää välttämättöminä sovellettavissa sertifiointieritelmissä määritettyä turvallisuustasoa vastaavan turvallisuustason saavuttamiseksi.

21.A.17A Tyyppihyväksynnän perusteet

▼B

a) Tyyppitodistuksen tai rajoitetun tyyppitodistuksen antamista varten ilmoitettaviin tyyppisertifioinnin perusteisiin on kuuluttava: ▼M2 1. Viraston vahvistamat sovellettavat sertifiointieritelmät, jotka ovat voimassa todistuksen hakemispäivänä, ellei i) virasto määrää muuta; tai ii) noudateta myöhemmin voimaantulevien muutosten sertifiointieritelmiä hakijan päätöksestä tai c ja d alakohdan mukaisesti; ▼B 2. Edellä 21.A.16B kohdan a alakohdan mukaisesti määrätyt mahdolliset erityisehdot.

b) Suuren lentokoneen ja suuren pyöriväsiipisen ilma-aluksen tyyppisertifiointia koskeva hakemus on voimassa viisi vuotta ja kaikki muut tyyppitodistusta koskevat hakemukset kolme vuotta, paitsi silloin, jos hakija osoittaa hakemuksen jättöhetkellä, että tuotteen suunnittelu, kehittäminen ja testaaminen vie pidemmän ajan ja virasto hyväksyy tämän pidemmän ajanjakson.

c) Jos tyyppitodistusta ei ole annettu tai on ilmeistä, että sitä ei anneta b alakohdassa tarkoitetun ajanjakson kuluessa, hakija voi: 1. tehdä uuden tyyppitodistusta koskevan hakemuksen ja noudattaa kaikkia a alakohdan ehtoja, joita sovellettiin myös alkuperäiseen hakemukseen; tai ▼M2 2. hakea alkuperäiseen hakemukseen pidennystä ja noudattaa niitä sovellettavia sertifiointieritelmiä, jotka ovat olleet voimassa hakijan valitsemana päivänä, joka ei saa olla aikaisempi kuin päivä, joka edeltää tyyppihyväksyntätodistuksen antamista enintään b alakohdassa alkuperäistä hakemusta varten vahvistetun ajan. ▼B

d) Jos hakija haluaa noudattaa jotakin sellaisen lentokelpoisuussääntöihin tehdyn muutoksen mukaista sertifiointieritelmää, joka on tullut voimaan tyyppitodistusta koskevan hakemuksen jättämisen jälkeen, hakijan on noudatettava myös muita sertifiointieritelmiä, joiden virasto katsoo liittyvän suoraan asiaan.

▼M2

21.A.17B Käyttöönsoveltuvuustietojen sertifiointiperusteet

a) Viraston on ilmoitettava hakijalle käyttöönsoveltuvuustietojen sertifiointiperusteet. Niihin on kuuluttava seuraavat: 1. sertifiointieritelmät, joita sovelletaan 21.A.16A kohdan mukaisesti annettuihin käyttöönsoveltuvuustietoihin, jotka ovat voimassa sinä päivänä, kun hakemus tai lisähakemus esitetään, jollei i) virasto hyväksy muita keinoja, joilla osoitetaan asetuksen (EY) N:o 216/2008 liitteissä I, III ja IV olevien keskeisten vaatimusten täyttyminen; tai ii) hakija valitse myöhemmin voimaantulevien muutosten sertifiointieritelmien noudattamista; 2. edellä 21.A.16B kohdan a alakohdan mukaisesti määrätyt mahdolliset erityisehdot.

b) Jos hakija haluaa noudattaa jotakin sertifiointieritelmiin tehtyä muutosta, joka on tullut voimaan tyyppihyväksyntätodistusta koskevan hakemuksen jättämisen jälkeen, hakijan on noudatettava myös muita sertifiointieritelmiä, jotka viraston näkemyksen mukaan liittyvät suoranaisesti kyseiseen muutokseen.

▼B

21.A.18 Sovellettavat ympäristönsuojeluvaatimukset ja sertifiointieritelmät

a) Ilma-aluksen tyyppitodistuksen antamiseen sovellettavista melutasovaatimuksista määrätään Chicagon yleissopimuksen liitteessä 16 olevan 1 luvun I niteen II osassa ja: 1. ääntä hitaampien suihkulentokoneiden osalta I niteen II osan 2, 3 ja 4 luvussa, soveltuvin osin; 2. potkurikäyttöisten lentokoneiden osalta I niteen II osan 3, 4, 5, 6 ja 10 luvussa, soveltuvin osin; 3. helikoptereiden osalta I niteen II osan 8 ja 11 luvussa, soveltuvin osin; ja 4. ääntä nopeampien lentokoneiden osalta I niteen II osan 12 luvussa, soveltuvin osin.

b) Ilma-aluksen ja moottorin tyyppitodistuksen antamiseen sovellettavista päästövaatimuksista määrätään Chicagon yleissopimuksen liitteessä 16: 1. tahallisen polttoaineen päästöjen estämisen osalta II niteen II osan 2 luvussa; 2. vain ääntä hitaammilla nopeuksilla käytettäväksi tarkoitettujen suihku- ja ohivirtausmoottorien päästöjen osalta II niteen III osan 2 luvussa; ja 3. vain ääntä nopeammilla nopeuksilla käytettäväksi tarkoitettujen suihku- ja ohivirtausmoottorien päästöjen osalta II niteen III osan 3 luvussa.

c) Virasto antaa asetuksen (EY) N:o 216/2008 19 artiklan mukaisesti sertifiointieritelmiä, jotka sisältävät hyväksyttävät menetelmät a ja b alakohdassa vahvistettujen melua ja päästöjä koskevien vaatimusten noudattamisen osoittamiseksi.

21.A.19 Uutta tyyppitodistusta edellyttävät muutokset

Luonnollisen henkilön tai oikeushenkilön, joka ehdottaa tuotteeseen muutosta, on haettava virastolta uutta tyyppitodistusta, jos virasto katsoo, että suunnitteluun, tehoon, työntövoimaan tai massaan tehtävä muutos on niin merkittävä, että on tarpeen tehdä täydellinen tutkinta sovellettavien tyyppisertifioinnin perusteiden noudattamisesta.

21.A.20 ►M2 Tyyppihyväksynnän perusteiden, käyttöönsoveltuvuustietojen sertifiointiperusteiden ja ympäristönsuojeluvaatimusten noudattaminen ◄

▼M2

a) Tyyppihyväksyntätodistuksen tai rajoitetun tyyppihyväksyntätodistuksen hakijan on osoitettava, että sovellettavat tyyppihyväksynnän perusteet, sovellettavat käyttöönsoveltuvuustietojen sertifiointiperusteet ja ympäristönsuojeluvaatimukset täyttyvät, sekä esitettävä virastolle, miten vaatimustenmukaisuus on osoitettu.

▼B

b) Hakijan on toimitettava virastolle sertifiointiohjelma, jossa on yksityiskohtaiset tiedot menetelmistä, joilla vaatimusten täyttäminen osoitetaan. Kyseistä asiakirjaa on tarvittaessa ajantasaistettava sertifioinnin kuluessa.

c) Hakijan on merkittävä vaatimusten täyttämisen perustelut vaatimustenmukaisuusasiakirjoihin b alakohdassa tarkoitetun sertifiointiohjelman mukaisesti.

d) Hakijan on annettava vakuutus siitä, että hän on osoittanut vaatimustenmukaisuuden kaikkien sovellettavien tyyppisertifioinnin perusteiden ja ympäristönsuojeluvaatimusten osalta b alakohdassa tarkoitetun sertifiointiohjelman mukaisesti.

e) Jos hakijalla on asianmukainen suunnitteluorganisaation hyväksyntä, (d) alakohdassa tarkoitettu vakuutus on annettava J alaluvun ehtojen mukaisesti.

21.A.21 Tyyppitodistuksen antaminen

Hakijalla on oikeus viraston antamaan tyyppitodistukseen seuraavien edellytysten täyttyessä:

a) hakija on osoittanut pätevyytensä 21.A.14 kohdan mukaisesti;

b) hakija on antanut kohdassa 21.A.20 kohdan d alakohdassa tarkoitetun vakuutuksen; ja

c) on osoitettu, että: ▼M2 1. tuote, jolle sertifiointia haetaan, täyttää sovellettavat tyyppihyväksynnän perusteet ja ympäristönsuojeluvaatimukset, jotka on määritetty 21.A.17A ja 21.A.18 kohdan mukaisesti; ▼B 2. mahdollisesti täyttämättä jääneet lentokelpoisuusehdot on kompensoitu tekijöillä, jotka antavat vastaavan turvallisuustason; 3. mikään piirre tai ominaisuus ei tee tuotteesta vaarallista niissä käyttötarkoituksissa, joita varten sertifiointia haetaan; ja 4. tyyppitodistuksen hakija on nimenomaisesti todennut olevansa valmis noudattamaan 21.A.44 kohdan edellytyksiä.

d) Jos kyseessä on ilma-aluksen tyyppitodistus, siihen asennetulla moottorilla, potkurilla tai molemmilla on tyyppitodistus, joka on annettu tai määritetty tämän asetuksen mukaisesti;

▼M2

e) Jos kyseessä on ilma-aluksen tyyppihyväksyntätodistus, osoitetaan, että käyttöönsoveltuvuustiedot ovat 21.A.17B kohdan mukaisesti määritettyjen sovellettavien käyttöönsoveltuvuustietojen sertifiointiperusteiden mukaiset;

f) Poiketen siitä, mitä e alakohdassa säädetään, ja 21.A.20 kohdan d alakohdassa tarkoitettuun ilmoitukseen liitetystä hakijan pyynnöstä ilma-aluksen tyyppihyväksyntätodistus voidaan antaa ennen sovellettavien käyttöönsoveltuvuustietojen sertifiointiperusteiden noudattamisen osoittamista, jos hakija osoittaa käyttöönsoveltuvuustietojen sertifiointiperusteiden noudattamisen ennen kuin käyttöönsoveltuvuustietoja on todellisuudessa käytettävä.

▼M2

21.A.23 Rajoitetun tyyppihyväksyntätodistuksen antaminen

a) Jos ilma-alus ei täytä 21.A.21 kohdan c alakohdan vaatimuksia, hakijalla on oikeus saada viraston myöntämä ilma-aluksen rajoitettu tyyppihyväksyntätodistus, jos 1. hakija noudattaa viraston tyyppihyväksynnän perusteita, joilla varmistetaan riittävä turvallisuus ilma-aluksen aiotussa käytössä, sekä asiaan sovellettavia ympäristönsuojeluvaatimuksia; 2. hakija toteaa nimenomaisesti olevansa valmis noudattamaan 21.A.44 kohtaa; 3. ilma-aluksen rajoitetun tyyppihyväksyntätodistuksen osalta osoitetaan, että käyttöönsoveltuvuustiedot ovat 21.A.17B kohdan mukaisesti määritettyjen sovellettavien käyttöönsoveltuvuustietojen sertifiointiperusteiden mukaiset.

b) Poiketen siitä, mitä 3 kohdan a alakohdassa säädetään, ja 21.A.20 kohdan d alakohdassa tarkoitettuun ilmoitukseen liitetystä hakijan pyynnöstä, ilma-aluksen rajoitettu tyyppihyväksyntätodistus voidaan antaa ennen sovellettavien käyttöönsoveltuvuustietojen sertifiointiperusteiden noudattamisen osoittamista, jos hakija osoittaa käyttöönsoveltuvuustietojen sertifiointiperusteiden noudattamisen ennen kuin käyttöönsoveltuvuustietoja on todellisuudessa käytettävä.

c) Ilma-alukseen asennetulla moottorilla, potkurilla tai molemmilla 1. on oltava tyyppihyväksyntätodistus, joka on annettu tai määritetty tämän asetuksen mukaisesti; tai 2. niiden on osoitetusti oltava ilma-aluksen turvallisen käytön kannalta tarpeellisten sertifiointieritelmien mukaisia.

▼B

21.A.31 Tyyppisuunnitelma

a) Tyyppisuunnitelman on sisällettävä: 1. piirustukset, eritelmät sekä piirustus- ja eritelmäluettelot, jotka tarvitaan asiaankuuluvat tyyppisertifioinnin perusteet ja ympäristönsuojeluvaatimukset täyttävän tuotteen konfiguraation ja suunnittelupiirteiden määrittämiseksi; 2. materiaaleja, valmistusprosesseja ja -menetelmiä sekä kokoonpanoa koskevat tiedot, jotka ovat tarpeen tuotteen vaatimustenmukaisuuden varmistamiseksi; ▼M2 3. hyväksytty sovellettavien sertifiointieritelmien mukainen lentokelpoisuusrajoituksia koskeva osa ohjeista jatkuvan lentokelpoisuuden ylläpitämiseksi; ja ▼B 4. muut tiedot, jotka ovat tarpeen myöhemmin valmistettavien samantyyppisten tuotteiden lentokelpoisuuden, meluominaisuuksien, polttoaineen päästöjen ja pakokaasupäästöjen (tarvittaessa) määrittämiseksi vertailemalla.

b) Jokainen tyyppisuunnitelma on riittävästi yksilöitävä.

21.A.33 Tarkastukset ja kokeet

a) Hakijan on tehtävä kaikki tarkastukset ja kokeet, jotka ovat tarpeen sovellettavien tyyppisertifioinnin perusteiden ja ympäristönsuojeluvaatimusten noudattamisen osoittamiseksi.

b) Ennen kunkin a alakohdan mukaisesti vaaditun kokeen tekemistä hakijan on määritettävä: 1. testattavan näytteen osalta, että: i) materiaalit ja menettelyt ovat ehdotetun tyyppisuunnitelman eritelmien mukaiset; ii) tuotteiden osat ovat ehdotetun tyyppisuunnitelman piirustusten mukaiset; iii) valmistusprosessit, rakenne ja kokoonpano vastaavat ehdotetun tyyppisuunnitelman määrityksiä; ja 2. koelaitteisto ja kokeissa ja testauksessa käytettävät mittalaitteet ovat testin kannalta sopivat ja ne on kalibroitu asianmukaisesti.

c) Hakijan on annettava virastolle mahdollisuus tehdä tarkastukset, jotka ovat tarpeen b alakohdan noudattamisen varmistamiseksi.

d) Hakijan on sallittava virastolle kaikkien raporttien tarkastaminen ja sellaisten tarkastusten ja koelentojen ja maakokeiden tekeminen, tai sen läsnäolo koelennoilla ja maakokeissa, jotka ovat tarpeen hakijan 21.A.20 kohdan d alakohdan mukaisesti antaman vaatimustenmukaisuutta koskevan ilmoituksen paikkansapitävyyden varmistamiseksi ja sen määrittämiseksi, että mikään piirre tai ominaisuus ei tee tuotteesta vaarallista niissä käyttötarkoituksissa, joille sertifiointia haetaan.

e) Viraston d alakohdan mukaisesti tekemien tai valvomien kokeiden osalta: 1. hakijan on toimitettava virastolle ilmoitus b alakohdan vaatimusten noudattamisesta; ja 2. tuotteeseen, osaan tai laitteeseen ei saa tehdä kokeeseen liittyviä muutoksia, jotka voivat vaikuttaa vaatimustenmukaisuusilmoitukseen b alakohdan vaatimustenmukaisuuden osoittamisen ja tuotteen, osan tai laitteen viraston tarkastettavaksi antamisen välisenä aikana.

21.A.35 Koelennot

a) Tyyppitodistuksen saamiseksi tehtävät koelennot on suoritettava viraston tällaisia koelentoja varten täsmentämien ehtojen mukaisesti.

b) Hakijan on suoritettava kaikki viraston tarpeellisina pitämät koelennot: 1. sovellettavien tyyppisertifioinnin perusteiden ja ympäristönsuojeluvaatimusten noudattamisen toteamiseksi; ja 2. jos kyseessä on tämän liitteen I (21 osa) mukaisesti sertifioitava ilma-alus, sen määrittämiseksi, onko saatu riittävät takeet siitä, että ilma-alus, sen osat ja laitteet ovat luotettavia ja toimivat asianmukaisesti, lukuun ottamatta seuraavia: i) purjelentokoneet ja moottoroidut purjelentokoneet; ii) ELA1- tai ELA2-luokkaan kuuluviksi määritellyt ilmapallot; iii) lentokoneet, joiden suurin sallittu lentoonlähtömassa (MTOM) on enintään 2 722 kg.

c) (Varattu)

d) (Varattu)

e) (Varattu)

f) edellä b alakohdan 2 alakohdassa säädettyjen koelentojen on sisällettävä: 1. niiden turbiinimoottori-ilma-alusten osalta, joiden moottorityyppiä ei ole aiemmin käytetty tyyppisertifioidussa ilma-aluksessa, vähintään 300 käyttötuntia täydellisellä moottorikokoonpanolla, joka on tyyppitodistuksen mukainen; ja 2. kaikkien muiden ilma-alusten osalta vähintään 150 tuntia käyttöä.

▼M2

21.A.41 Tyyppihyväksyntätodistus

Tyyppihyväksyntätodistuksen ja rajoitetun tyyppihyväksyntätodistuksen on katettava tyyppisuunnitelma, käyttörajoitukset, tyyppihyväksyntätodistuksen lentokelpoisuutta ja päästöjä koskevat tietolomakkeet, sovellettavat tyyppihyväksynnän perusteet ja ympäristönsuojeluvaatimukset, joita virasto vaatii noudatettaviksi, sekä mahdolliset muut ehdot tai rajoitukset, joita tuotteelle on määrätty sovellettavissa sertifiointieritelmissä ja ympäristönsuojeluvaatimuksissa. Ilma-aluksen tyyppihyväksyntätodistuksen ja rajoitetun tyyppihyväksyntätodistuksen on molempien lisäksi sisällettävä sovellettavat käyttöönsoveltuvuustietojen sertifiointiperusteet, käyttöönsoveltuvuustiedot ja melua koskevat tyyppihyväksyntätodistuksen tietolomakkeet. Moottorin tyyppihyväksyntätodistuksen tietolomakkeeseen on sisällyttävä myös tiedot päästövaatimusten noudattamisesta.

▼B

21.A.44 Haltijan velvollisuudet

Jokaisen tyyppitodistuksen ja rajoitetun tyyppitodistuksen haltijan on:

▼M2

a) noudatettava 21.A.3A, 21.A.3B, 21.A.4, 21.A.55, 21.A.57, 21.A.61 ja 21.A.62 kohdassa vahvistettuja velvollisuuksia, ja todistuksen haltijan on sitä varten jatkuvasti täytettävä 21.A.14 kohdan pätevyysvaatimukset; ja

▼B

b) tehtävä Q alaluvun mukainen merkintä.

21.A.47 Siirrettävyys

Tyyppitodistuksen ja rajoitetun tyyppitodistuksen saa siirtää vain sellaiselle toiselle luonnolliselle henkilölle tai oikeushenkilölle, joka pystyy ottamaan vastatakseen 21.A.44 kohdan mukaiset velvoitteet ja on sitä varten osoittanut pystyvänsä täyttämään 21.A.14 kohdan mukaiset ehdot.

21.A.51 Voimassaolo ja voimassa pysyminen

a) Tyyppitodistus ja rajoitettu tyyppitodistus ovat voimassa toistaiseksi. Ne pysyvät voimassa, jos: 1. todistuksen haltija täyttää jatkuvasti tämän liitteen 1 (21 osa) vaatimukset; ja 2. todistusta ei luovuteta tai peruuteta viraston vahvistamien hallinnollisten menettelyjen mukaisesti.

b) Jos tyyppitodistus ja rajoitettu tyyppitodistus luovutetaan tai peruutetaan, se palautetaan virastolle.

▼M2

21.A.55 Tietojen säilyttäminen

Tyyppihyväksyntätodistuksen tai rajoitetun tyyppihyväksyntätodistuksen haltijan on pidettävä kaikki oleelliset suunnittelutiedot, piirustukset ja koeraportit, tuotteen tarkastustiedot mukaan luettuina, viraston käytettävissä ja tiedot on säilytettävä, jotta voidaan hankkia tarvittavat tiedot tuotteen jatkuvan lentokelpoisuuden, käyttöönsoveltuvuustietojen jatkuvan voimassaolon sekä sovellettavien ympäristönsuojeluvaatimusten noudattamisen varmistamiseksi.

21.A.57 Käsikirjat

Tyyppihyväksyntätodistuksen tai rajoitetun tyyppihyväksyntätodistuksen haltijan on laadittava tuotteelle kaikkien sellaisten käsikirjojen alkuperäiskappaleet, joita sovellettavat tyyppihyväksynnän perusteet ja käyttöönsoveltuvuustietojen sertifiointiperusteet sekä ympäristönsuojeluvaatimukset edellyttävät, ylläpidettävä ja päivitettävä niitä sekä toimitettava pyydettäessä virastolle käsikirjojen jäljennökset.

▼B

21.A.61 Jatkuvan lentokelpoisuuden ylläpitämistä koskevat ohjeet

a) Tyyppitodistuksen ja rajoitetun tyyppitodistuksen haltijan on laadittava jatkuvan lentokelpoisuuden ylläpitämistä varten vähintään yksi täydellinen ohjesarja, joka sisältää sovellettavien tyyppisertifioinnin perusteiden mukaisesti laaditut kuvaukset ja toteutusohjeet; ohjesarja on toimitettava jokaiselle yhden tai useamman ilma-aluksen, moottorin tai potkurin tunnetulle omistajalle tuotteen toimituksen yhteydessä tai välittömästi kyseisen ilma-aluksen ensimmäisen lentokelpoisuustodistuksen antamisen jälkeen, joista ajankohdista on valittava myöhäisempi, ja sen jälkeen antaa ohjeet pyynnöstä jokaisen sellaisen henkilön käytettäväksi, jonka on noudatettava jotakin ohjeisiin sisältyvää velvollisuutta. Joidenkin jatkuvan lentokelpoisuuden ylläpitämistä koskevien käsikirjojen tai niiden osien toimittaminen, jotka liittyvät peruskorjaukseen tai muuhun raskaaseen huoltoon, saa viivästyä siihen saakka, kunnes tuote on otettu käyttöön, mutta ohjeiden on oltava käytettävissä ennen kuin mikään tuote saavuttaa määritetyn iän tai lentotuntien tai -käyttökertojen lukumäärän.

b) Lisäksi jatkuvan lentokelpoisuuden ylläpitämistä koskevien ohjeiden muutokset on toimitettava tuotteen kaikille tunnetuille käyttäjille sekä pyynnöstä jokaiselle, jonka on noudatettava jotakin ohjeisiin sisältyvää velvollisuutta. Virastolle on toimitettava ohjelma, josta käy ilmi, miten jatkuvan lentokelpoisuuden ylläpitämistä koskevien ohjeiden muutokset jaetaan.

▼M2

21.A.62 Käyttöönsoveltuvuustietojen saatavuus

Tyyppihyväksyntätodistuksen tai rajoitetun tyyppihyväksyntätodistuksen haltijan on pidettävä saatavilla

a) vähintään yksi täydellinen käyttöönsoveltuvuustietojen kokonaisuus, joka on laadittu sovellettavien käyttöönsoveltuvuuden sertifiointiperusteiden mukaisesti, kaikille ilma-aluksen tunnetuille käyttäjille EU:ssa, ennen kuin koulutusorganisaation tai EU:n lentotoiminnan harjoittajan on otettava nämä käyttöönsoveltuvuustiedot käyttöön; ja

b) käyttöönsoveltuvuustietojen mahdolliset muutokset kaikille ilma-aluksen tunnetuille käyttäjille EU:ssa; ja

c) pyynnöstä a ja b kohdassa tarkoitetut asianmukaiset tiedot 1. käyttöönsoveltuvuustietojen yhden tai useamman kohdan noudattamisen varmistamisesta vastaavalle toimivaltaiselle viranomaiselle; ja 2. henkilöille, joiden on noudatettava yhtä tai useampaa käyttöönsoveltuvuustietojen kohtaa.

▼B

(C ALALUKU – EI KÄYTÖSSÄ)

D ALALUKU – TYYPPITODISTUKSIIN JA RAJOITETTUIHIN TYYPPITODISTUKSIIN TEHTÄVÄT MUUTOKSET

▼M2

21.A.90A Soveltamisala

Tässä alaluvussa vahvistetaan menettely tyyppihyväksyntätodistusten muuttamista varten sekä vahvistetaan niiden hakijoiden ja haltijoiden oikeudet ja velvollisuudet. Lisäksi tässä alaluvussa määritellään vakiomuutokset, joihin ei sovelleta tämän alaluvun mukaista hyväksyntämenettelyä. Tässä alaluvussa tehdyt viittaukset tyyppihyväksyntätodistuksiin kattavat sekä tyyppihyväksyntätodistukset että rajoitetut tyyppihyväksyntätodistukset.

▼B

21A.90B Vakiomuutokset

▼M2

a) Vakiomuutokset ovat tyyppihyväksyntätodistukseen tehtäviä muutoksia, jotka 1. koskevat seuraavia ilma-aluksia: i) lentokoneet, joiden suurin sallittu lentoonlähtömassa (MTOM) on enintään 5 700 kg; ii) pyöriväsiipiset ilma-alukset, joiden MTOM on enintään 3 175 kg; iii) purjelentokoneet, moottoripurjelentokoneet, ilmapallot ja ilmalaivat siten kuin ELA1- tai ELA2-luokassa on määritelty; 2. ovat viraston julkaisemiin sellaisiin sertifiointieritelmiin sisältyvien suunnittelutietojen mukaisia, joihin sisältyvät hyväksyttävät menetelmät, tekniikat ja käytännöt vakiomuutosten toteuttamiseksi ja tunnistamiseksi sekä niihin liittyvät jatkuvaa lentokelpoisuutta koskevat ohjeet; ja 3. eivät ole ristiriidassa tyyppihyväksyntätodistuksen haltijan tietojen kanssa.

▼B

b) Vakiomuutoksiin ei sovelleta 21A.91–21A.109 kohtaa.

▼M2

21.A.91 Tyyppihyväksyntätodistuksen muutosten luokitus

Tyyppihyväksyntätodistusten muutokset jaetaan suuriin ja pieniin muutoksiin. Pieni muutos on muutos, joka ei vaikuta merkittävästi tuotteen massaan, tasapainoon, rakennelujuuteen, luotettavuuteen, käyttöominaisuuksiin, melutasoon, polttoaineen päästöihin, pakokaasupäästöihin, käyttöönsoveltuvuustietoihin tai muihin ominaisuuksiin, jotka vaikuttavat tuotteen lentokelpoisuuteen. Rajoittamatta 21.A.19 kohdan soveltamista kaikkia muita muutoksia pidetään tässä alaluvussa suurina muutoksina. Suuret ja pienet muutokset on hyväksyttävä 21.A.95 tai 21.A.97 kohdan mukaisesti sekä yksilöitävä asianmukaisesti.

21.A.92 Hakukelpoisuus

a) Vain tyyppihyväksyntätodistuksen haltija voi hakea tyyppihyväksyntätodistukseen tehtävän suuren muutoksen hyväksymistä tämän alaluvun mukaisesti. Muiden on haettava tyyppihyväksyntätodistukseen tehtävän suuren muutoksen hyväksymistä E alaluvun mukaisesti.

b) Kuka tahansa luonnollinen henkilö tai oikeushenkilö voi hakea tyyppihyväksyntätodistukseen tehtävän pienen muutoksen hyväksymistä tämän alaluvun mukaisesti.

21.A.93 Hakeminen

Hakemus tyyppihyväksyntätodistukseen tehtävän muutoksen hyväksymisestä on tehtävä viraston vahvistamassa muodossa ja sen vahvistamalla tavalla, ja hakemuksessa on oltava seuraavat tiedot:

a) Muutoksen kuvaus, josta käyvät ilmi 1. kaikki tyyppisuunnitelman ja hyväksyttyjen käsikirjojen osat, joihin muutos vaikuttaa; ja 2. sertifiointieritelmät ja ympäristönsuojeluvaatimukset, jotka muutos on suunniteltu täyttämään 21.A.101 kohdan mukaisesti.

b) Tiedot mahdollisista uudelleentutkinnoista, jotka tarvitaan sen osoittamiseksi, että muutettu tuote on sovellettavien sertifiointieritelmien ja ympäristönsuojeluvaatimusten mukainen.

c) Jos muutos vaikuttaa käyttöönsoveltuvuustietoihin, hakemuksen on sisällettävä tarvittavat muutokset käyttöönsoveltuvuustietoihin tai sitä on täydennettävä alkuperäisen hakemuksen esittämisen jälkeen näiden muutosten sisällyttämiseksi siihen.

21.A.95 Pienet muutokset

Tyyppihyväksyntätodistukseen tehtävät pienet muutokset luokittelee ja hyväksyy joko

a) virasto; tai

b) asianmukaisesti hyväksytty suunnitteluorganisaatio viraston kanssa sovitun menettelyn mukaisesti.

▼B

21.A.97 Suuret muutokset

a) Suuren muutoksen hyväksynnän hakijan on: 1. toimitettava virastolle olennaiset tiedot sekä kaikki tarvittavat kuvaustiedot tyyppisuunnitelmaan tehtävästä muutoksesta; 2. osoitettava, että muutettu tuote on sovellettavien sertifiointieritelmien ja ympäristönsuojeluvaatimusten mukainen 21.A.101 kohdassa määritetyllä tavalla; 3. noudatettava 21.A.20 kohdan b, c ja d alakohdan vaatimuksia; ja 4. annettava 21.A.20 kohdan d alakohdassa tarkoitettu vakuutus J alaluvun ehtojen mukaisesti, jos hakijalla on asianmukainen suunnitteluorganisaation hyväksyntä; ja 5. noudatettava 21.A.33 kohdan ja tarvittaessa 21.A.35 kohdan vaatimuksia.

▼M2

b) Tyyppihyväksyntätodistukseen tehtävän suuren muutoksen hyväksyntä on rajattu koskemaan vain sitä tai niitä tyyppihyväksyntätodistukseen sisältyviä ilma-aluksen konfiguraatioita, joihin muutos on tehty.

21.A.101 Sovellettavat sertifiointieritelmät ja ympäristönsuojeluvaatimukset

a) Tyyppihyväksyntätodistuksen muutoksen hakijan on osoitettava, että muutettu tuote täyttää siihen sovellettavat sertifiointieritelmät, jotka ovat voimassa muutoksen hakemispäivänä, ellei noudateta sertifiointieritelmien myöhemmin voimaantulevia muutoksia hakijan päätöksestä tai e ja f alakohdan mukaisesti, ja 21.A.18 kohdan mukaiset ympäristönsuojeluvaatimukset.

b) Poiketen siitä, mitä a alakohdassa säädetään, hakija voi osoittaa, että muutettu tuote on jonkin aiemman a alakohdassa tarkoitetun sertifiointieritelmien muutoksen mukainen ja muun sellaisen sertifiointieritelmän muutoksen mukainen, jonka virasto katsoo suoraan liittyvän asiaan. Aiemmin muutetuille sertifiointieritelmille ei kuitenkaan voida antaa etusijaa niihin sertifiointieritelmiin nähden, joihin tyyppihyväksyntätodistuksessa viitataan. Hakija voi osoittaa aiemman sertifiointieritelmien muutoksen noudattamisen seuraavien osalta: 1. Muutos, jota virasto ei pidä merkittävänä. Virasto ottaa tietyn muutoksen merkittävyyttä arvioidessaan huomioon kaikki asiaan liittyvät aiemmat olennaiset suunnitelmamuutokset sekä kaikki tuotteen tyyppihyväksyntätodistukseen sovellettavien sertifiointieritelmien asiaankuuluvat muutokset. Yhden seuraavista perusteista täyttäviä muutoksia pidetään automaattisesti merkittävinä: i) yleistä konfiguraatiota tai rakenneperiaatteita ei ole säilytetty; ii) muutettavan tuotteen sertifioinnissa käytetyt oletukset eivät enää pidä paikkaansa. 2. Sellainen alue, järjestelmä, osa tai laite, johon muutos ei viraston mukaan vaikuta. 3. Sellainen alue, järjestelmä, osa tai laite, johon muutos vaikuttaa, mutta jonka osalta a alakohdassa tarkoitettujen sertifiointieritelmien noudattaminen ei viraston mukaan merkittävästi parantaisi muutetun tuotteen turvallisuustasoa tai olisi epäkäytännöllistä toteuttaa.

c) Hakija, joka hakee muutosta ilma-alukseen (muuhun kuin pyöriväsiipiseen ilma-alukseen), jonka enimmäispaino on enintään 2 722 kg (6 000 lbs) tai muuhun kuin turbiinimoottorikäyttöiseen pyöriväsiipiseen ilma-alukseen, jonka enimmäispaino on enintään 1 361 kg (3 000 lbs), voi osoittaa, että muutettu tuote on tyyppihyväksyntätodistuksen viitteessä mainittujen tyyppihyväksynnän perusteiden mukainen. Jos virasto kuitenkin katsoo, että muutos on merkittävä jollakin alueella, virasto voi määrätä noudatettavaksi tyyppihyväksyntätodistuksessa mainittujen tyyppihyväksynnän perusteiden sellaista muutosta, joka on voimassa hakemispäivänä, sekä mitä tahansa sertifiointieritelmää, jonka virasto katsoo liittyvän asiaan suoraan, ellei virasto myös katso, ettei kyseisen muutoksen tai sertifiointieritelmän noudattaminen paranna merkittävästi muutetun tuotteen turvallisuustasoa tai että sen noudattaminen olisi epäkäytännöllistä.

d) Jos virasto katsoo, etteivät muutoksenhakupäivänä voimassa olevat sertifiointieritelmät sisällä riittäviä vaatimuksia ehdotetun muutoksen osalta, hakijan on noudatettava myös kaikkia erityisehtoja ja niiden muutoksia, jotka säädetään noudatettaviksi 21.A.16B kohdan mukaisesti, jotta voidaan saavuttaa turvallisuustaso, joka vastaa muutoksen hakemispäivänä voimassa olevissa sertifiointieritelmissä määritettyä turvallisuustasoa.

e) Suuren lentokoneen ja suuren pyöriväsiipisen ilma-aluksen tyyppihyväksyntätodistuksen muutosta koskeva hakemus on voimassa viisi vuotta ja muun tyyppihyväksyntätodistuksen muutoshakemus kolme vuotta. Jos muutosta ei ole hyväksytty tai on ilmeistä, että sitä ei hyväksytä tässä alakohdassa tarkoitetun ajanjakson kuluessa, hakija voi 1. tehdä tyyppihyväksyntätodistuksen muutoksesta uuden hakemuksen ja noudattaa kaikkia a alakohdan ehtoja, joita sovellettiin myös alkuperäiseen muutosta koskevaan hakemukseen; tai 2. hakea alkuperäiseen hakemukseen pidennystä ja noudattaa niitä a alakohdan mukaisia ehtoja, jotka ovat voimassa hakijan valitsemana hakemuksen päivänä, joka ei saa olla aikaisempi kuin päivä, joka edeltää muutoksen hyväksymispäivää enintään tässä alakohdassa alkuperäistä muutoshakemusta varten vahvistetun ajan.

f) Jos hakija haluaa noudattaa jotakin sellaisen sertifiointieritelmiin tehdyn muutoksen mukaista sertifiointieritelmää, joka on tullut voimaan tyyppihyväksyntämuutosta koskevan hakemuksen jättämisen jälkeen, hakijan on noudatettava myös muita sertifiointieritelmiä, joiden virasto katsoo suoraan liittyvän asiaan.

g) Jos ilma-aluksen tyyppihyväksyntätodistuksen muutoshakemus sisältää käyttöönsoveltuvuustietojen muutokset tai hakemusta täydennetään alkuperäisen hakemuksen jättämisen jälkeen näiden muutosten sisällyttämiseksi siihen, käyttöönsoveltuvuustietojen sertifiointiperusteet määritetään a, b, c, d ja f alakohdan mukaisesti.

21.A.103 Hyväksynnän antaminen

a) Hakijalla on oikeus saada viraston hyväksyntä tyyppihyväksyntätodistuksen suurelle muutokselle seuraavien edellytysten täyttyessä: 1. hakija on antanut 21.A.20 kohdan d alakohdassa tarkoitetun vakuutuksen; ja 2. on osoitettu, että i) muutettu tuote on sovellettavien sertifiointieritelmien ja ympäristönsuojeluvaatimusten mukainen, kuten 21.A.101 kohdassa eritellään; ii) mahdollisesti täyttämättä jääneet lentokelpoisuusehdot on kompensoitu tekijöillä, jotka antavat vastaavan turvallisuustason; ja iii) mikään piirre tai ominaisuus ei tee tuotteesta vaarallista niissä käyttötarkoituksissa, joita varten sertifiointia haetaan. 3. jos kyseessä on muutos, joka vaikuttaa käyttöönsoveltuvuustietoihin, on osoitettu, että tarvittavat muutokset käyttöönsoveltuvuustietoihin ovat 21.A.101 kohdan g alakohdan mukaisten käyttöönsoveltuvuustietojen sertifiointiperusteiden mukaisia; 4. poiketen siitä, mitä 3 kohdassa säädetään, ja 21.A.20 kohdan d alakohdassa tarkoitettuun ilmoitukseen liitetystä hakijan pyynnöstä, ilma-aluksen tyyppihyväksyntätodistuksen suuri muutos voidaan hyväksyä ennen sovellettavien käyttöönsoveltuvuustietojen sertifiointiperusteiden noudattamisen osoittamista, jos hakija osoittaa käyttöönsoveltuvuustietojen sertifiointiperusteiden noudattamisen ennen kuin käyttöönsoveltuvuustietoja on todellisuudessa käytettävä.

b) Tyyppihyväksyntätodistukseen tehtävä pieni muutos hyväksytään 21.A.95 kohdan mukaisesti vain, jos on osoitettu, että muutettu tuote on sovellettavien sertifiointieritelmien mukainen siten kuin 21.A.101 kohdassa eritellään.

21.A.105 Tietojen säilyttäminen

Hakijan on pidettävä kaikki olennaiset suunnittelutiedot, piirustukset ja koeraportit, muutetun tuotteen tarkastustiedot mukaan luettuina, viraston käytettävissä ja tiedot on säilytettävä, jotta voidaan hankkia tarvittavat tiedot muutetun tuotteen jatkuvan lentokelpoisuuden, käyttöönsoveltuvuustietojen jatkuvan voimassaolon ja sovellettavien ympäristönsuojeluvaatimusten mukaisuuden varmistamiseksi.

▼B

21.A.107 Jatkuvan lentokelpoisuuden ylläpitämistä koskevat ohjeet

▼M2

a) Tyyppihyväksyntätodistukseen tehtävän pienen muutoksen hyväksynnän haltijan on laadittava jatkuvan lentokelpoisuuden ylläpitämistä varten sovellettavien tyyppihyväksynnän perusteiden mukaisesti vähintään yksi muutosohjesarja sitä tuotetta varten, johon pieni muutos tehdään, ja toimitettava se jokaiselle yhden tai useamman sellaisen ilma-aluksen, moottorin tai potkurin tunnetulle omistajalle, johon pieni muutos tehdään, tuotteen toimituksen tai kyseisen ilma-aluksen ensimmäisen lentokelpoisuustodistuksen antamisen yhteydessä, joista ajankohdista on valittava myöhäisempi, ja sen jälkeen annettava ohjeiden muutokset pyynnöstä jokaisen sellaisen henkilön käytettäväksi, jonka on noudatettava jotakin ohjeisiin sisältyvää velvoitetta.

▼B

b) Lisäksi jatkuvan lentokelpoisuuden ylläpitämistä koskevien ohjeiden kyseisiin muutoksiin tehtävät muutokset on annettava kaikkien niiden tuotteiden tunnettujen käyttäjien tietoon, joissa pientä muutosta käytetään, ja ne on pyynnöstä annettava jokaisen sellaisen henkilön käytettäväksi, jonka on noudatettava jotakin ohjeisiin sisältyvää velvoitetta.

▼M2

21.A.108 Käyttöönsoveltuvuustietojen saatavuus

Jos kyseessä on muutos, joka vaikuttaa käyttöönsoveltuvuustietoihin, pienen muutoksen hyväksynnän haltijan on pidettävä saatavilla

a) vähintään yksi täydellinen käyttöönsoveltuvuustietojen muutosten kokonaisuus, joka on laadittu sovellettavien käyttöönsoveltuvuustietojen sertifiointiperusteiden mukaisesti, kaikille tunnetuille muutetun ilma-aluksen käyttäjille EU:ssa, ennen kuin koulutusorganisaation tai lentotoiminnan harjoittajan EU:ssa on otettava nämä käyttöönsoveltuvuustiedot käyttöön; ja

b) käyttöönsoveltuvuustietojen mahdolliset lisämuutokset kaikille tunnetuille muutetun ilma-aluksen käyttäjille EU:ssa; ja

c) pyynnöstä a ja b kohdassa tarkoitetut muutokset soveltuvin osin 1. tällaisten käyttöönsoveltuvuustietojen yhden tai useamman kohdan noudattamisen tarkastamisesta vastaavalle toimivaltaiselle viranomaiselle; ja 2. henkilöille, joiden on noudatettava yhtä tai useampaa käyttöönsoveltuvuustietojen kohtaa.

▼M2

21.A.109 Velvollisuudet ja EPA-merkintä

Tyyppihyväksyntätodistuksen pienen muutoksen hyväksynnän haltijan on

a) sitouduttava 21.A.4, 21.A.105, 21.A.107 ja 21.A.108 kohdassa säädettyihin velvollisuuksiin; ja

b) tehtävä 21.A.804 kohdan a alakohdan mukainen merkintä, joka sisältää kirjaimet ”EPA” (European Part Approval).

▼B

E ALALUKU – LISÄTYYPPITODISTUKSET

▼M2

21.A.111 Soveltamisala

Tässä alaluvussa vahvistetaan menettely tyyppihyväksyntätodistusten suurten muutosten hyväksymistä varten lisätyyppihyväksyntätodistusmenettelyillä sekä vahvistetaan kyseisten todistusten hakijoiden ja haltijoiden oikeudet ja velvollisuudet.

▼B

21.A.112A Hakukelpoisuus

Luonnollinen henkilö tai oikeushenkilö (organisaatio), joka on osoittanut tai on osoittamassa pätevyytensä 21.A.112B kohdan mukaisesti, voi hakea lisätyyppitodistusta tämän alaluvun ehtojen mukaisesti.

21.A.112B Pätevyyden osoittaminen

a) Lisätyyppitodistusta hakevan organisaation on osoitettava pätevyytensä viraston J alaluvun mukaisesti antaman suunnitteluorganisaation hyväksynnän avulla.

b) Poiketen siitä, mitä a alakohdassa säädetään hakija voi pyytää virastolta lupaa osoittaa pätevyytensä muulla tavoin ja käyttää siihen menettelytapoja, joissa esitetään erityiset suunnitteluperiaatteet, käytettävissä olevat resurssit sekä tämän alaluvun vaatimusten noudattamiseen tarvittavien toimintojen järjestys.

c) Poiketen siitä, mitä a ja b alakohdassa säädetään, hakija voi valita pätevyyden osoittamistavaksi sellaiselle 21.A.14 kohdan c alakohdassa määritellylle sertifiointiohjelmalle saadun viraston hyväksynnän, jossa esitetään yksityiskohtaisesti menetelmät ilma-aluksen, moottorin tai potkurin lisätyyppitodistuksen vaatimustenmukaisuuden osoittamiseksi.

21.A.113 Lisätyyppitodistuksen hakeminen

a) Lisätyyppitodistusta koskeva hakemus on tehtävä viraston vahvistamassa muodossa ja vahvistamalla tavalla.

▼M2

b) Lisätyyppihyväksyntätodistusta koskevan hakemuksen mukana on toimitettava 21.A.93 kohdassa vaaditut kuvaukset, tunnistetiedot ja käyttöönsoveltuvuustietoihin tehdyt muutokset. Lisäksi hakemuksen mukana on toimitettava perustelut sille, että tiedot, joihin nämä seikat perustuvat, ovat riittävät joko hakijan omassa käytössä olevina resursseina tai tyyppihyväksyntätodistuksen haltijan kanssa tehdyn järjestelyn perusteella.

▼B

21.A.114 Vaatimustenmukaisuuden osoittaminen

Lisätyyppitodistuksen hakijan on noudatettava 21.A.97 kohtaa.

21.A.115 Lisätyyppitodistuksen antaminen

Hakijalla on oikeus viraston antamaan lisätyyppitodistukseen seuraavien edellytysten täyttyessä:

a) hakija on antanut kohdassa 21.A.20 kohdan b alakohdassa tarkoitetun vakuutuksen; ja

b) on osoitettu, että: 1. muutettu tuote on sovellettavien sertifiointieritelmien ja ympäristönsuojeluvaatimusten mukainen, kuten 21.A.101 kohdassa eritellään; 2. mahdollisesti täyttämättä jääneet lentokelpoisuusehdot on kompensoitu tekijöillä, jotka antavat vastaavan turvallisuustason; ja 3. mikään piirre tai ominaisuus ei tee tuotteesta vaarallista niissä käyttötarkoituksissa, joita varten sertifiointia haetaan.

c) hakija on osoittanut pätevyytensä 21.A.112B kohdan mukaisesti;

d) hakija on tehnyt tyyppitodistuksen haltijan kanssa 21.A.113 kohdan b alakohdassa tarkoitetun sopimuksen: 1. tyyppitodistuksen haltija on ilmoittanut, ettei sillä ole teknisiä moitteita 21.A.93 kohdan mukaisesti toimitettujen tietojen osalta; ja 2. tyyppitodistuksen haltija on suostunut toimimaan yhteistyössä lisätyyppitodistuksen haltijan kanssa sen varmistamiseksi, että kaikkia muutetun tuotteen jatkuvan lentokelpoisuuden ylläpitämiseen liittyviä velvoitteita noudatetaan 21.A.44 ja 21.A.118A kohtaa noudattamalla.

21.A.116 Siirrettävyys

Lisätyyppitodistuksen voi siirtää ainoastaan luonnolliselle henkilölle tai oikeushenkilölle, joka voi sitoutua 21.A.118A kohdan velvoitteisiin ja on osoittanut kelpoisuutensa tätä varten 21.A.112B kohdan perusteiden mukaisesti, lukuun ottamatta ELA1-ilma-aluksia, joiden osalta kyseinen luonnollinen henkilö tai oikeushenkilö on pyytänyt virastolta lupaa soveltaa menettelyjä, joilla kuvaillaan sen toimet näihin velvoitteisiin sitoutumiseksi.

21.A.117 Tuotteen sen osan muuttaminen, jota lisätyyppitodistus koskee

a) Tuotteen siihen osaan, jota lisätyyppitodistus koskee, tehtävät pienet muutokset on luokiteltava ja hyväksyttävä D alaluvun mukaisesti.

b) Tuotteen siihen osaan, jota lisätyyppitodistus koskee, tehtävät suuret muutokset on hyväksyttävä erillisellä lisätyyppitodistuksella tämän alaluvun mukaisesti.

c) Poiketen siitä, mitä b alakohdassa säädetään tuotteen siihen osaan tehtävät suuret muutokset, jotka lisätyyppitodistuksen haltijan itsensä toimittama lisätyyppitodistus kattaa, voidaan hyväksyä muutoksena olemassa olevaan lisätyyppitodistukseen.

21.A.118A Velvollisuudet ja EPA-merkintä

Jokaisen lisätyyppitodistuksen haltijan on:

▼M2

a) huolehdittava velvollisuuksista, jotka 1. säädetään 21.A.3A, 21.A.3B, 21.A.4, 21.A.105, 21.A.119, 21.A.120A ja 21.A.120B kohdassa; 2. johtuvat yhteistyöstä tyyppihyväksyntätodistuksen haltijan kanssa 21.A.115 kohdan d alakohdan 2 alakohdan mukaisesti; ja täytettävä edelleen 21.A.112B kohdan perusteet;

▼B

b) tehtävä 21.A.804 kohdan a alakohdan mukainen merkintä, joka sisältää kirjaimet ”EPA”.

21.A.118B Voimassaolo ja voimassa pysyminen

a) Lisätyyppitodistus on voimassa toistaiseksi. Se pysyy voimassa, jos: 1. todistuksen haltija täyttää jatkuvasti tämän liitteen I (21 osa) vaatimukset; ja 2. todistusta ei ole luovutettu tai peruutettu viraston vahvistamien hallinnollisten menettelyjen mukaisesti.

b) Jos lisätyyppitodistus luovutetaan tai peruutetaan, se on palautettava virastolle.

▼M2

21.A.119 Käsikirjat

Lisätyyppihyväksyntätodistuksen haltijan on laadittava tuotteelle kaikkien sellaisten käsikirjojen alkuperäiskappaleet, joita sovellettavat tyyppihyväksynnän perusteet ja käyttöönsoveltuvuustietojen sertifiointiperusteet sekä tuotteen ympäristönsuojeluvaatimukset edellyttävät ja jotka ovat tarpeen lisätyyppihyväksyntätodistuksen mukaisesti tehtyjen muutosten kattamiseksi, ylläpidettävä ja päivitettävä niitä sekä toimitettava pyydettäessä virastolle käsikirjojen jäljennökset.

21.A.120A Jatkuvan lentokelpoisuuden ylläpitämistä koskevat ohjeet

▼B

a) Ilma-aluksen, moottorin tai potkurin lisätyyppitodistuksen haltijan on laadittava jatkuvan lentokelpoisuuden ylläpitämistä varten sovellettavien tyyppisertifioinnin perusteiden mukaisesti vähintään yksi muutosohjesarja, joka on toimitettava jokaiselle yhden tai useamman sellaisen ilma-aluksen, moottorin tai potkurin tunnetulle omistajalle, jonka ominaisuuksia lisätyyppitodistus koskee, tuotteen toimituksen tai kyseisen ilma-aluksen ensimmäisen lentokelpoisuustodistuksen antamisen yhteydessä, joista ajankohdista on valittava myöhäisempi, ja sen jälkeen antaa ohjeet pyynnöstä jokaisen sellaisen henkilön käytettäväksi, jonka on noudatettava jotakin ohjeisiin sisältyvää velvoitetta. Joidenkin jatkuvan lentokelpoisuuden ylläpitämistä koskevien käsikirjojen muutosten tai niiden osien toimittaminen, jotka liittyvät peruskorjaukseen tai muuhun raskaaseen huoltoon, saa viivästyä siihen saakka, kunnes tuote on otettu käyttöön, mutta ohjeiden on oltava käytettävissä ennen kuin mikään tuote saavuttaa määrätyn iän tai lentotuntien tai käyttökertojen lukumäärän.

b) Lisäksi jatkuvan lentokelpoisuuden ylläpitämistä koskevien ohjeiden kyseisiin muutoksiin tehtävät muutokset on annettava kaikkien niiden tuotteiden tunnettujen käyttäjien tietoon, joissa lisätyyppitodistusta käytetään, ja ne on pyynnöstä annettava jokaisen sellaisen henkilön käytettäväksi, jonka on noudatettava jotakin ohjeisiin sisältyvää velvoitetta. Virastolle on toimitettava ohjelma, josta käy ilmi, miten jatkuvan lentokelpoisuuden ylläpitämistä koskevien ohjeiden muutokset jaetaan.

▼M2

21.A.120B Käyttöönsoveltuvuustietojen saatavuus

Jos kyseessä on muutos, joka vaikuttaa käyttöönsoveltuvuustietoihin, lisätyyppihyväksyntätodistuksen pienen muutoksen hyväksynnän haltijan on pidettävä saatavilla

a) vähintään yksi täydellinen käyttöönsoveltuvuustietojen muutosten kokonaisuus, joka on laadittu sovellettavien käyttöönsoveltuvuustietojen sertifiointiperusteiden mukaisesti, kaikille tunnetuille muutetun ilma-aluksen käyttäjille EU:ssa, ennen kuin koulutusorganisaation tai lentotoiminnan harjoittajan EU:ssa on otettava nämä käyttöönsoveltuvuustiedot käyttöön; ja

b) käyttöönsoveltuvuustietojen mahdolliset lisämuutokset kaikille tunnetuille muutetun ilma-aluksen käyttäjille EU:ssa; ja

c) pyynnöstä a ja b kohdassa tarkoitetut muutokset soveltuvin osin 1. tällaisten käyttöönsoveltuvuustietojen yhden tai useamman kohdan noudattamisen tarkastamisesta vastaavalle toimivaltaiselle viranomaiselle; ja 2. henkilöille, joiden on noudatettava yhtä tai useampaa käyttöönsoveltuvuustietojen kohtaa.

▼B

F ALALUKU – TUOTANTO ILMAN TUOTANTO-ORGANISAATION HYVÄKSYNTÄÄ

21.A.121 Soveltamisala

a) Tässä alaluvussa vahvistetaan menettelytavat sellaiseen tuotteeseen, osaan ja laitteeseen sovellettavien suunnittelutietojen noudattamisen osoittamiseksi, joka on tarkoitettu valmistettavaksi ilman G alaluvun mukaista tuotanto-organisaation hyväksyntää.

b) Tässä alaluvussa vahvistetaan tämän alaluvun mukaisesti valmistettujen tuotteiden, osien tai laitteiden valmistajan velvollisuuksia koskevat säännöt.

21.A.122 Hakukelpoisuus

Luonnollinen henkilö tai oikeushenkilö voi hakea vaatimustenmukaisuuden osoittamista yksittäisille tuotteille, osille tai laitteille tämän alaluvun mukaisesti, jos:

a) hakijalla on hyväksyntä tai hän on hakenut hyväksyntää, joka kattaa kyseisen tuotteen, osan tai laitteen suunnittelun; tai

b) hakija on varmistanut riittävän koordinaation tuotannon ja suunnittelun välillä tekemällä suunnitteluhyväksynnän haltijan tai hakijan kanssa asianmukaisen sopimuksen.

21.A.124 Hakeminen

a) Yksittäisten tuotteiden, osien ja laitteiden vaatimuksenmukaisuuden osoittamista koskeva hakemus tämän alaluvun mukaisesti on tehtävä toimivaltaisen viranomaisen vahvistamassa muodossa ja vahvistamalla tavalla.

b) Hakemuksen on sisällettävä: 1. todisteet, joista käy soveltuvin osin ilmi: i) että G alaluvun mukaisen tuotanto-organisaation hyväksynnän antaminen ei olisi tarkoituksenmukaista; tai ii) että tuotteen, osan tai laitteen sertifiointi tai hyväksyminen tämän alaluvun mukaisesti on tarpeen odotettaessa G alaluvun mukaista tuotanto-organisaation hyväksyntää; 2. yhteenveto 21.A.125A kohdan b alakohdassa vaadituista tiedoista.

21.A.125A Hyväksymiskirjeen antaminen

Hakijalla on oikeus saada toimivaltaisen viranomaisen antama hyväksymiskirje, jossa viranomainen hyväksyy yksittäisten tuotteiden, osien ja laitteiden vaatimustenmukaisuuden osoittamisen tämän alaluvun mukaisesti, sen jälkeen kun:

a) se on laatinut tuotannonvalvontajärjestelmän, jonka avulla varmistetaan, että jokainen tuote, osa tai laite on sitä koskevien suunnittelutietojen mukainen ja turvallisessa käyttökunnossa;

b) se on toimittanut käsikirjan, joka sisältää: 1. a alakohdassa vaaditun tuotannonvalvontajärjestelmän kuvauksen; 2. kuvauksen keinoista, joiden avulla tuotannonvalvontajärjestelmän toimivuudesta tehdään päätelmiä; 3. kuvauksen 21.A.127 ja 21.A.128 kohdan mukaisesti vaadituista testeistä sekä niiden henkilöiden nimet, joilla on toimivalta 21.A.130 kohdan a alakohdassa tarkoitetuissa asioissa.

c) hakija on osoittanut pystyvänsä antamaan apua 21.A.3A kohdan ja 21.A.129 kohdan d alakohdan mukaisesti.

21.A.125B Havainnot

a) Jos saadaan objektiivisia todisteita siitä, että hyväksymiskirjeen haltija ei noudata tämän liitteen I (21 osa) vaatimuksia, havainnot luokitellaan seuraavasti: 1. tason yksi havainto on sellainen poikkeama tämän liitteen I (21 osa) vaatimuksista, josta voisi seurata hallitsemattomia poikkeamia sovellettavista suunnittelutiedoista ja joka voisi vaikuttaa ilma-aluksen turvallisuuteen; 2. tason kaksi havaintoja ovat kaikki poikkeamat tämän liitteen I (21 osa) vaatimuksista, joita ei luokitella tason yksi havainnoiksi.

b) Tason kolme havainto on seikka, jonka on objektiivisten todisteiden perusteella todettu sisältävän mahdollisia ongelmia, joista voisi seurata a alakohdan mukainen poikkeama vaatimuksista.

c) Kun ilmoitus 21.B.125 kohdan mukaisesta havainnosta on saatu: 1. tason yksi havainnon osalta hyväksymiskirjeen haltijan on osoitettava toimivaltaista viranomaista tyydyttävät korjaustoimenpiteet enintään 21 työpäivän kuluessa siitä, kun havainnoista on tehty kirjallinen vahvistus; 2. tason kaksi havainnon osalta toimivaltaisen viranomaisen hyväksymän korjausajanjakson on vastattava havainnon luonnetta ylittämättä aluksi kuitenkaan kolmea kuukautta. Tietyissä olosuhteissa ja poikkeamahavainnon luonteen perusteella toimivaltainen viranomainen voi kuitenkin jatkaa kolmen kuukauden ajanjaksoa toimivaltaista viranomaista tyydyttävän korjaussuunnitelman mukaisesti; 3. tason kolme havainto ei edellytä hyväksymiskirjeen haltijalta välittömiä toimenpiteitä.

d) Tason yksi ja kaksi havaintojen johdosta hyväksymiskirjeen noudattamatta jättäminen voi edellyttää sen rajoittamista osittain tai kokonaan, voimassaolon keskeyttämistä tai peruuttamista 21.B.145 kohdan mukaisesti. Hyväksymiskirjeen haltijan on viipymättä vahvistettava vastaanottaneensa tiedon hyväksymiskirjeen rajoittamisesta, voimassaolon keskeyttämisestä tai peruuttamisesta.

21.A.125C Voimassaolo ja voimassa pysyminen

a) Hyväksymiskirje annetaan rajoitetuksi ajaksi enintään vuodeksi. Se pysyy voimassa, ellei: 1. hyväksymiskirjeen haltija jätä osoittamatta tämän alaluvun mukaisesti sovellettavien vaatimusten noudattamista; tai 2. ole olemassa todisteita siitä, että valmistaja ei pysty valvomaan tuotteiden, osien tai laitteiden tuotantoa sopimuksen mukaisella tavalla; tai 3. valmistaja enää täytä 21.A.122 kohdan vaatimuksia; tai 4. hyväksymiskirjettä ole luovutettu tai peruutettu 21.B.145 kohdan mukaisesti tai sen voimassaolo ole päättynyt.

b) Jos kirje luovutetaan tai peruutetaan tai sen voimassaolo päättyy, se on palautettava toimivaltaiselle viranomaiselle.

21.A.126 Tuotannonvalvontajärjestelmä

a) Edellä 21.A.125A kohdan a alakohdassa vaaditun tuotannonvalvontajärjestelmän avulla on voitava määrittää: 1. lopputuotteessa käytettävät saapuvat materiaalit ja ostetut tai alihankintana teetetyt osat ovat sovellettavien suunnittelutietojen määritelmien mukaiset; 2. saapuvat materiaalit sekä ostetut tai alihankintana teetetyt osat on merkitty asianmukaisesti; 3. lopputuotteen laatuun ja turvallisuuteen vaikuttavat prosessit, valmistustekniikat ja -menetelmät toteutetaan toimivaltaisen viranomaisen hyväksymien eritelmien mukaisesti; 4. suunnitelmien muutokset, mukaan lukien materiaalivaihdokset, on hyväksytty D tai E alaluvun mukaisesti ja tarkastettu ennen niiden ottamista käyttöön lopputuotteessa.

b) Edellä 21.A.125A kohdan a alakohdassa vaaditun tuotannonvalvontajärjestelmän avulla on voitava varmistaa myös seuraavat seikat: 1. tuotannossa olevien osien sovellettavien suunnittelutietojen mukaisuus tarkastetaan sellaisissa tuotantovaiheissa, joissa on mahdollista tehdä tarkkoja arvioita; 2. vaurioituvat ja laadultaan heikkenevät materiaalit säilytetään sopivissa tiloissa ja riittävän hyvin suojattuina; 3. ajantasaiset suunnittelupiirustukset ovat helposti tuotanto- ja tarkastushenkilöstön käytettävissä ja niitä käytetään tarvittaessa; 4. hylätyt materiaalit ja osat erotetaan muista ja merkitään tavalla, joka estää niiden asentamisen lopputuotteeseen; 5. suunnittelutiedoista tai -eritelmistä poikkeamisen vuoksi käyttämättä jätetyt materiaalit ja osat, joita voidaan harkita käytettäväksi lopputuotteessa, tarkastetaan ja hyväksytään suunnittelun ja valmistuksen tarkastusmenettelyn mukaisesti. Materiaalit ja osat, jotka todetaan menettelyssä käyttökuntoisiksi, merkitään asianmukaisesti ja tarkastetaan, jos niitä on tarpeen työstää tai korjata. Materiaalit ja osat, jotka hylätään tässä menettelyssä, merkitään ja hävitetään sen varmistamiseksi, että niitä ei käytetä lopputuotteessa; 6. tuotannonvalvontajärjestelmässä syntyviä tietoja ylläpidetään, niihin merkitään tiedot valmiista tuotteesta tai osasta, silloin kun se on mahdollista, ja valmistaja säilyttää ne voidakseen antaa tarvittavat tiedot tuotteen jatkuvan lentokelpoisuuden ylläpitämiseksi.

21.A.127 Kokeet: ilma-alukset

a) Jokaisen tämän alaluvun mukaisesti valmistetun ilma-aluksen valmistajan on laadittava hyväksytty tuotannon koelento- ja maakoemenettely sekä tarkastuslomakkeet ja testata jokainen tuottamansa ilma-alus näiden lomakkeiden mukaisesti voidakseen osoittaa 21.A.125A kohdan a alakohdan asiaa koskevien vaatimusten mukaisuuden.

b) Jokaisen tuotannon koemenettelyn on sisällettävä ainakin seuraavat kohdat: 1. käsittelyominaisuuksien tarkastaminen; 2. lentosuoritusarvojen tarkastaminen (tavanomaista ilma-aluksen mittaristoa käyttäen); 3. ilma-aluksen kaikkien laitteiden ja järjestelmien asianmukaisen toiminnan tarkastaminen; 4. sen tarkastaminen koelennon jälkeen, että kaikki mittarit on merkitty asianmukaisesti ja että kaikki kilvet on asennettu ja tarvittavat lentokäsikirjat ovat käytettävissä; 5. ilma-aluksen käyttöominaisuuksien tarkastaminen maassa; 6. testattavalle ilma-alukselle erityisten piirteiden tarkastaminen.

21.A.128 Kokeet: moottorit ja potkurit

Jokaisen tämän alaluvun mukaisesti valmistettujen moottorien tai potkurien valmistajan on tehtävä jokaiselle moottorille tai säätöpotkurille hyväksyttävä tyyppitodistuksen haltijan asiakirjoissa eritelty toimintakoe sen toteamiseksi, toimiiko laite asianmukaisesti koko sillä toiminta-alueella, jolle se on tyyppisertifioitu, jotta hän voi todeta 21.A.125A kohdan a alakohdan asiaa koskevien vaatimusten noudattamisen.

21.A.129 Valmistajan velvollisuudet

Jokaisen tämän alaluvun mukaisesti valmistetun tuotteen, osan tai laitteen valmistajan on:

a) annettava toimivaltaiselle viranomaiselle mahdollisuus tarkastaa jokainen tuote, osa tai laite;

b) säilytettävä valmistuspaikalla kaikki tekniset tiedot ja piirustukset, jotka ovat tarpeen sen määrittämiseksi, onko tuote sovellettavien suunnittelutietojen mukainen;

c) ylläpidettävä tuotannonvalvontajärjestelmää, jonka avulla varmistetaan, että jokainen tuote on sitä koskevien suunnittelutietojen mukainen ja turvallisen käytön edellyttämässä kunnossa;

d) annettava tyyppitodistuksen, rajoitetun tyyppitodistuksen tai suunnitteluorganisaation hyväksynnän haltijalle apua tuotettaviin tuotteisiin, osiin tai laitteisiin liittyvissä asioissa, jotka liittyvät lentokelpoisuuden ylläpitämiseksi tehtäviin toimenpiteisiin;

e) laadittava ja ylläpidettävä turvallisuuden vuoksi sisäistä poikkeamien raportointijärjestelmää, jonka avulla voidaan kerätä ja arvioida poikkeamaraportit ja tunnistaa ei-toivotut kehityssuunnat tai käsitellä puutteita, sekä koottava raportoitavat poikkeamat. Järjestelmään on kuuluttava myös menettely poikkeamiin liittyvien olennaisten tietojen arvioimista sekä niihin liittyvien tietojen julkaisemista varten;

1. raportoitava tyyppitodistuksen, rajoitetun tyyppitodistuksen tai suunnitteluhyväksynnän haltijalle kaikki tapaukset, joissa valmistaja on luovuttanut tuotteet, osat tai laitteet ja niiden on myöhemmin todettu sisältävän poikkeamia sovellettavista suunnittelutiedoista, sekä selvittää tyyppitodistuksen, rajoitetun tyyppitodistuksen tai suunnitteluhyväksynnän haltijan kanssa poikkeamat, joista voi seurata haittaa turvalliselle käytölle; 2. ilmoitettava virastolle ja jäsenvaltion toimivaltaiselle viranomaiselle kaikki 1 alakohdan mukaisesti havaitut poikkeamat, joista voi seurata turvallisuuden vaarantuminen. Raportit on tehtävä viraston vahvistamassa muodossa ja vahvistamalla tavalla 21.A.3A kohdan b alakohdan 2 alakohdan mukaisesti tai muodossa ja tavalla, jonka jäsenvaltion toimivaltainen viranomainen hyväksyy; 3. jos valmistaja toimii toisen tuotanto-organisaation tavarantoimittajana, ilmoitettava myös kyseiselle toiselle organisaatiolle kaikista tapauksista, joissa valmistaja on luovuttanut tuotteita, osia tai laitteita kyseiselle organisaatiolle ja havainnut myöhemmin, että niissä on mahdollisesti poikkeamia sovellettavista suunnittelutiedoista. f)

21.A.130 Vaatimustenmukaisuusilmoitus

a) Jokaisen tämän alaluvun mukaisesti valmistetun tuotteen, osan tai laitteen valmistajan on annettava vaatimustenmukaisuusilmoitus täydellisten ilma-alusten osalta EASA 52 -lomakkeella (katso lisäys VIII) tai muiden tuotteiden, osien tai laitteiden osalta EASA 1 -lomakkeella (katso lisäys I). Ilmoituksen allekirjoittaa valtuutettu henkilö, jolla on vastuuasema tuotanto-organisaatiossa.

▼M1

b) Vaatimustenmukaisuusilmoituksen on sisällettävä: 1. jokaisen tuotteen, osan tai laitteen osalta ilmoitus siitä, että kyseinen tuote tai laite on hyväksyttyjen suunnittelutietojen mukainen ja turvallinen käyttää; 2. jokaisen ilma-aluksen osalta ilmoitus siitä, että ilma-alus on testattu maassa ja lennossa 21A.127 kohdan a alakohdan mukaisesti; 3. jokaisen moottorin tai säätöpotkurin osalta ilmoitus siitä, että valmistaja on tehnyt kyseiselle moottorille tai potkurille toiminnan lopputarkastuksen 21.A.128 kohdan mukaisesti; ja 4. lisäksi moottorien osalta ilmoitus siitä, että kukin valmis moottori on siihen sovellettavien, moottorin valmistuspäivänä voimassa olevien päästövaatimusten mukainen.

▼B

c) Jokaisen tällaisen tuotteen, osan tai laitteen valmistajan on: 1. siirtäessään tuotteen, osan tai laitteen omistusoikeuden ensimmäisen kerran; tai 2. hakiessaan ilma-alukselle ensimmäistä lentokelpoisuustodistusta; tai 3. hakiessaan moottorin, potkurin, osan tai laitteen ensimmäistä lentokelpoisuusasiakirjaa esitettävä ajan tasalla oleva vaatimustenmukaisuusilmoitus toimivaltaisen viranomaisen vahvistettavaksi.

d) Toimivaltainen viranomainen vahvistaa vaatimustenmukaisuusilmoitu